title: Nokia-missio

text: Nokia Missio Church korosti soluseurakuntamallia ja sen puitteissa kokoontui Tampereella noin 30 solua eli pienryhmää, myös muilla paikkakunnilla oli pienryhmiä. Paikallisseurakunta Nokia Missio Churchilla oli Tampereella, Helsingissä, Jyväskylässä, Raumalla, Rovaniemellä ja Hämeenlinnassa. Nokia Missio Church vaihtoi nimekseen Uuden toivon seurakunnat. Uuden toivon seurakunnilla on toimintaa Tampereella, Jyväskylässä, Raumalla ja Hämeenlinnassa. Aiemmin myös Helsingissä, mutta se lopetti toimintansa.


title: Markku Koivisto

text: Markku Juhani Koivisto (s. 31. maaliskuuta 1954 Kokkola) on teologian tohtori, kristillisen, karismaattisen Nokian herätyksen ja Nokia Missio ry:n entinen johtaja. Markku Koivisto on Nokian evankelisluterilaisen seurakunnan entinen kirkkoherra, joka parannuttuaan imusolmukesyövästä vuonna 1990 koki voimakkaan karismaattisen uudistumisen.


title: Markku Koivisto

text: Koiviston tohtorinväitöskirjan "Miten kirkko ymmärtää sanomansa? Toimituskeskustelu ja kastetoimitus pastoraalipsykologisen ja liturgisen tutkimuksen näkökulmasta" väitöstilaisuus oli Helsingin yliopistossa 3. toukokuuta 1997. Koivisto selvitti kirkon kastekaavan taustalla olevia teologisia lähtökohtia.


title: Markku Koivisto

text: Koivisto alkoi pitää Nokian kirkossa niin sanottuja "torstai-iltoja", joille olivat tyypillisiä voimakas ylistys ja rukous sekä monenlaiset niin kutsutut Pyhän Hengen armolahjat, kuten sairaiden puolesta rukous sekä niin kutsutut kaatumisilmiöt. Kerran Koivisto yritti jopa herättää hukkuneen pojan henkiin.


title: Markku Koivisto

text: Nokian herätyksen ja muun Nokian evankelis-luterilaisen seurakunnan toiminnan välille tuli ongelmia, ja Markku Koivisto joutui jättämään kirkkoherran työnsä Nokialla. Tämän jälkeen Koivisto keskittyi johtamaan Nokia Missio ry:tä.


title: Markku Koivisto

text: Markku Koiviston toiminnasta tehtiin kantelu keväällä 2006 Tampereen hiippakunnan tuomiokapituliin, jonka seurauksena Koivistoa vaadittiin vastaamaan kristillistä uskoa ja oppia koskeviin kysymyksiin. Antamissaan vastauksissa Koivisto ilmaisi halukkuutensa toimia edelleen Suomen evankelisluterilaisen kirkon pappina, vakuutti pitäytyvänsä Raamattuun ja noudattavansa muun muassa luterilaista kasteoppia.


title: Markku Koivisto

text: Tampereen hiippakunnan silloinen piispa Juha Pihkala arvosteli Nokia Missiota ”amerikkalaisperäisen hurmahenkisyyden tuomisesta luterilaisuuteen”. Tuomiokapituli pidätti Koiviston luterilaisen kirkon pappeudesta 25. huhtikuuta 2007 puoleksi vuodeksi. Alkukesästä tuomiokapituli kuitenkin päätti palauttaa Koiviston pappisvirkaan. Koivisto myönsi joidenkin tuomiokapitulin syytteiden olevan aiheellisia ja suostui piispan ohjaukseen.


title: Markku Koivisto

text: 7. tammikuuta 2008 Koivisto asettui ehdolle Tampereen hiippakunnan piispanvaaliin mutta jäi vaalin ensimmäisellä kierroksella 12. maaliskuuta viimeiseksi. 23. maaliskuuta Koivisto ilmoitti eroavansa pappisvirasta ja perustavansa Nokia Mission rinnalle uuden kirkkokunnan Nokia Missio Churchin, joka aloitti toimintansa elokuussa 2008. Koivistosta tuli kirkkokunnan hengellinen johtaja.


title: Markku Koivisto

text: Ylen Dokumenttiprojekti ja tuotantoyhtiö Aito Media tekivät Saku Pollarin ohjaaman dokumenttielokuvan "Sielunpelastajat" vuonna 2010, jossa tarkasteltiin yhden miehen unelmaa kirkosta ja Markku Koivistoa. Elokuva sai ensi-iltansa 26. marraskuuta 2010.


title: Markku Koivisto

text: Helmikuussa 2011 Koivisto yritti herättää henkiin kuolleen ruumiinavauspotilaan Helsingin yliopiston oikeuslääketieteellisellä laitoksella.


title: Markku Koivisto

text: Markku Koivisto vapautettiin Nokia Mission kaikista hengellisistä ja hallinnollisista tehtävistä 29. elokuuta 2011, koska Nokia Mission tiedotteen mukaan Koiviston elämässä on ollut seksuaalisten rajojen rikkomista. Tampereen seurakunnan johtaja Timo Aro-Heinilä tarkensi, että kyse on lähinnä saarnaajalle sopimattomasta käytöksestä ja että kyse ei ole seksisuhteista, vaan seksuaalisten rajojen rikkomisesta. Kerrottiin, että Koiviston erottamiseen ei liity rikosprosessia ja Koiviston vaimo oli hakenut avioeroa. Aro-Heinilän mukaan hengellisen johtajan sanojen ja tekojen tulisi olla sopusoinnussa keskenään. Radio Dei uutisoi 1. syyskuuta 2011, että Koivisto oli ahdistellut sielunhoitotilanteissa useita mieshenkilöitä vuosien ajan. Koivisto antoi asiasta julkisen lausunnon 11. syyskuuta 2011. Lausunnon mukaan hän on tehnyt aviorikoksen miespuolisen henkilön kanssa. Seksuaalisen hyväksikäytön takia Pirkanmaan käräjäoikeus tuomitsi 26.3.2013 Markku Koiviston 1 vuoden 3 kuukauden ehdolliseen vankeusrangaistukseen, 30 tunnin yhdyskuntapalveluun ja 15 000 euron korvauksiin uhrille.


title: Desoutter II

text: Desoutter 1930-luvulla suunniteltu ja rakennettu englantilainen versio hollantilaisesta yhteyslentokoneesta.


title: Desoutter II

text: Englantilainen Desoutter-lentokonetehdas valmisti lisenssillä 28 kappaletta hollantilaisen Koolhoven F.K.41 -pienkonetta markkinoiden sitä Desoutter Mk.I-nimellä. F.K.41 -lentokonetta oli valmistettu kuusi kappaletta. Desoutter Mk.II oli hieman modifioitu versio, Mk.I:n Cirrus Hermes-moottorin sijaan siinä oli De Havilland Gipsy III, sivuperäsin ja tuulilasi oli uudelleen suunniteltu.


title: Desoutter II

text: Desoutter Mk.II -mallia rakennettiin kaikkiaan 13 kappaletta.


title: Desoutter II

text: Det Danske Luftfartselskab osti vuonna 1931 toiseksi viimeisenä valmistetun Desoutter Mk.II-koneen, jonka tunnukseksi tuli OY-DOD. Vuonna 1934 kone myytiin luutnantti Michael Hansenille, seuraavana vuonna Nordisk Luftrafik -yhtiölle ja 1938 Nordjysk Aero Servicelle. Vielä samana vuonna Michael Hansen osti koneen takaisin itselleen ja kävi sillä Kapkaupungissa.


title: Desoutter II

text: Kyseinen koneyksilö ostettiin Tanskan Punainen Ristin keräämillä varoilla Suomeen, kun Suomen Punainen Risti oli pyytänyt ambulanssikonetta Ruotsista ja Tanskasta. Michael Hansen lensi koneen Malmille 28. lokakuuta 1941. Koneella oli tuolloin lennetty 1 199 h 30 min. Kone sai Suomen Ilmavoimien ja Punaisen Ristin kokardit ja tunnuksen DS-1. Se oli yhteys- ja ambulanssikoneena Lentolaivueissa 42 ja 48 sekä Pommituslentolaivue 44:ssä marraskuuhun 1944 asti, jolloin se vaurioitui laskussa Kemissä. Koneessa käytettiin sekä pyörä- että suksilaskutelinettä ja sillä lennettiin ambulanssi- ja yhteyskoneena 475 tuntia Suomessa.


title: Desoutter II

text: Valtion lentokonetehtaalla työskennelleet Torsti Tallgren ja Armas Jylhä kunnostivat koneen sodan jälkeen ostettuaan sen Karhumäen Veljeksiltä, jotka olivat ostaneet koneen sen moottorin takia. Tallgren ja Jylhä varustivat koneen Mk.I:n tapaan Cirrus Hermes -moottorilla. Kone palasi siviili-ilma-alusrekisteriin tunnuksella OH-TJA marraskuussa 1947, mutta tuhoutui 4. joulukuuta 1947 Tampereella.


title: Cessna 165 Airmaster

text: Cessna Model C-165 Airmaster oli yhdysvaltalainen, Cessna Aircraft Companyn valmistama yksimoottorinen yleisilmailukone.


title: Cessna 165 Airmaster

text: C-165 Airmasterin ensimmäinen versio, C-34, esiteltiin 1935. Toinen versio, C-37, tuli markkinoille kahta vuotta myöhemmin. C-37 -mallissa oli edeltäjäänsä leveämpi ohjaamo, sähkökäyttöiset laskusiivekkeet ja hieman pidempi siipi. C-37:ää valmistettiin kuitenkin vain 46 kappaletta hyvistä suorituskyvystään ja lento-ominaisuuksistaan huolimatta. C-34:n pohjalta kehitettiin vuoteen 1941 mennessä mallit C-38, C-145 ja C-165, joille annettiin lisänimi Airmaster. C-34:ää ja siihen pohjautuvia koneita valmistettiin kaikkiaan 186 kappaletta.


title: Cessna 165 Airmaster

text: Veljekset Karhumäki hankki ja rekisteröi C-37 -koneen tunnuksella OH-VKF helmikuussa 1938. Karhumäen käytössä koneella lennettiin 483 tuntia ja 15 minuuttia ennen sen pakko-ottamista Suomen ilmavoimien käyttöön talvisodan kynnyksellä lokakuussa 1939. Ilmavoimien käytössä kone siirtyi alkuun täydennyslentolaivue 39:n toisen lentueen, eli koulutuslentueen käyttöön. Kone kärsi starttivaurion maaliskuussa 1940, minkä jälkeen se lähetettiin korjattavaksi Karhumäen tehtaalle. Korjausten yhteydessä kone sai ilmavoimien tunnuksen CE-1. Lentolaivue 6 (LLv 6) käytti konetta sen palattua huollosta aina tammikuuhun 1941. Kone luovutettiin lentolaivue 46:lle (LLv 46) 24. kesäkuuta 1941, ja se varastoitiin seuraavana päivänä. Veljekset Karhumäki myi koneen ilmavoimille lokakuussa 1941. CE-1:llä lennettiin ilmavoimissa kaikkiaan 233 tuntia ja 55 minuuttia. Koneen moottori luovutettiin havaintovälineeksi huhtikuussa 1942 varaosapulan seurauksena. CE-1 poistettiin ilmavoimien luetteloista heinäkuussa 1943, ja myytiin takaisin Veljekset Karhumäelle saman vuoden joulukuussa. Karhumäet myivät koneen kunnostamisen jälkeen edelleen ruotsiin, jossa se rekisteröitiin siviilitunnuksella SN-ANP elokuussa 1945. Kone poistettiin Ruotsin ilma-alusrekisteristä noin yhdeksän vuotta myöhemmin marraskuussa 1954. Veljekset Karhumäki hankki koneen vuosikymmeniä myöhemmin takaisin ja sen osat saapuivat suomeen elokuussa 2008. Kone oli vuoden 2010 tiedon mukaan tarkoitus entistää näyttelykuntoon.


title: Riku Rinne

text: Riku Rinne (s. 1963 Tampere) on suomalainen nuorisoevankelista, laulaja ja kirjailija. Hän tuli tunnetuksi ensin Nokian herätyksen ylistyksenjohtajana ja myöhemmin kristillisen nuoriso- ja koululaistyönsä johdosta. Rinne valittiin evankelis-luterilaisen kirkon kirkolliskokoukseen edustuskaudeksi 2008–2012 ja yleisvaliokuntaan.


title: Riku Rinne

text: Rinne valmistui tietoliikenneinsinööriksi vuonna 1987. Hän aloitti 25-vuotiaana vuonna 1988 työn nuorten parissa kiertämällä aluksi kouluja insinöörintyön ohessa. Vuonna 1994 Rinne irtisanoutui työstään ja aloitti päätoimisen nuoriso- ja koululaistyön saaden elatuksensa tukirenkaalta. Rinne on kirjoittanut kirjoja ja tehnyt gospelmusiikkia, radio-ohjelmia sekä tv-ohjelmia. Häntä käytettiin saatananpalvonnan asiantuntijana Hyvinkään paloittelusurman oikeudenkäynnissä. Hän on käsitellyt aihetta myös kirjoissaan.


title: Riku Rinne

text: Rinteen koulutus- ja nuorisotyötoiminta on laajentunut vuosi vuodelta ja sisältää koululaisten elämänhallintavalistusta kristillisen arvomaailman pohjalta. Hän tekee vierailuja kaikille kouluasteille (alakoulu, yläkoulu, lukio, ammattioppilaitokset) ja järjestää erilaisia koulutuksia opettajille ja opiskelijoille. Rinteen mukaan valtavan suosion ovat saaneet erityisesti vanhempainillat. Rinne on vieraillut puhumassa noin tuhannessa koulussa ja seurakunnissa paitsi kotimaassaan myös Ruotsissa, Virossa, Venäjällä ja Albaniassa. Hän on kertonut matkallaan ajaneensa riivaajia ulos albanialaisesta noidasta.


title: Riku Rinne

text: Rinteen vakiintuneita työmuotoja ovat myös Come Home -radio-ohjelma Radio Deissä. Hänen kahta tv-ohjelmaansa on esitetty TV7-kanavalla: Come Home -ohjelma nuorille sekä Come Home Kids lapsille. Lisäksi on internetissä esitettävä Come Home Live.


title: Riku Rinne

text: Rinteen mielipiteitä roolipeleistä ja metallimusiikista on aikoinaan pidetty hyvin konservatiivisina. Rinteen mukaan hän ei ole koskaan kritisoinut itse roolipeliharrastusta vaan sanoo sen riippuvan asiasisällöstä. Myös hänen mielipiteitään metallimusiikista ja lasten viihteestä on lehdissä suurenneltu.


title: Riku Rinne

text: Rinne kertoo olevansa evankelis-luterilainen, mutta hänet tunnetaan erityisesti vapaiden suuntien, kuten helluntailaisten piirissä ja hän on korostanut armolahjojen merkitystä.


title: Riku Rinne

text: Vuonna 2003 valmistunut dokumenttielokuva "Älkää peljätkö" kertoo Rinteestä ja muista Nokian herätyksen toimijoista. Vuonna 2001 Rinteen teos "KK – Kuolemankauppias" valittiin Vuoden kristilliseksi kirjaksi. 2015 Rinne julkaisi kirjoittamansa e-kirjan "Kadonneet sankarit" ilmaiseksi kotisivuillaan. Syyskuussa 2016 Riku Rinne kertoi Ristin Voitto -lehdessä, että hän ei ole puhunut saatananpalvonnasta enää kymmeneen vuoteen.


title: Partitiivi

text: Partitiivi eli "osanto" on itämerensuomalaisille kielille tyypillinen sijamuoto. Sillä ilmaistaan partiaalista eli osaobjektia tai imperfektiivistä aspektia: toiminta ei koske koko objektia tai sen kohdetta ei ole rajattu ("syön leipää = määräämättömän osan leivästä), toimintaa ei saateta loppuun tai se ei ylipäätään tapahdu ("en osta autoa), tai toiminta on inherentisti imperfektiivistä, ts. se ei voi johtaa konkreettiseen tulokseen tai muutokseen kohteen tilassa, joten tiettyjen verbien objekti on aina partitiivissa ("katselen televisiota, rakastan sinua").


title: Partitiivi

text: Itämerensuomalaisissa kielissä partitiivi on tyypillisesti myös prepositioiden pääsanan sijamuoto ("ennen kesää, ympäri korvia").


title: Partitiivi

text: Suomessa partitiivi on laajentanut tehtäviään yleiseksi epämääräisyyden tai rajaamattoman määrän ilmaisimeksi. Ns. eksistentiaalilauseissa myös kieliopillinen subjekti voi olla partitiivissa: "Autoja seisoo pihalla."


title: Partitiivi

text: Partitiivin pääte on suomessa "-a, -ä, -ta, -tä". Sanan alkuperäinen konsonanttiloppuisuus voi tuottaa partitiivimuodossa sanan lopuksi "-tta/-ttä", ja nykykielessä sanatyypin ”sade/tuote” partitiivin päätteeksi onkin mahdollista hahmottaa myös "-tta/ttä." Se on alkuaan ollut erosijan, ns. separatiivin pääte. Vanha paikallissijamerkitys näkyy yhä esimerkiksi adverbeissa "ulkoa, kotoa". Tästä syystä partitiivi luetaan joskus ns. yleisiin paikallissijoihin.


title: Partitiivi

text: Samantapaisia kehityksiä erosijaisuudesta (”jostakin pois”) osaobjektin tai rajaamattoman määrän ilmaisutavaksi tunnetaan muissakin kielissä, esimerkiksi ranskan "de"-preposition käytössä: "Je mange du pain" ’syön leipää’.


title: Partitiivi

text: Suomen kielessä partitiivilla on varsin monitahoinen käyttöala, mikä tuottaa vaikeuksia kielenoppijoille. Partitiivin käyttöä on tutkinut erityisesti professori Terho Itkonen.


title: Partitiivi

text: Esimerkkejä partitiivin käytöstä:


title: Tobin kieli

text: Tobi on austronesialainen kieli, jota puhutaan Palaussa, Tyynellä valtamerellä. Kieli on lähes hävinnyt. Sillä oli vuonna 1995 jäljellä 22 äidinkielistä puhujaa. Kieli on läheistä sukua sonsorolin kielelle. Kaikki tobin puhujat ovat kaksikielisiä englannin ja palaun kielten kanssa. Tobi on virallinen kieli Hatohobein osavaltiossa Palaulla.


title: Vaasan Palloseura

text: Vaasan Palloseura eli VPS on vuonna 1924 perustettu vaasalainen jalkapalloseura, joka pelaa kaudella 2018 Veikkausliigassa. VPS pelaa kotiottelunsa Hietalahden jalkapallostadionilla ja seuran tunnusvärit ovat musta ja valkoinen. VPS on pelannut 54 kautta SM-sarjassa ja Veikkausliigassa, sekä yhdeksän kautta Ykkösessä. VPS on voittanut Suomen mestaruuden kaksi kertaa.


title: Vaasan Palloseura

text: VPS osallistui jo ensimmäiselle SM-sarjakaudelle vuonna 1930. Seuran suuruuden aikaa oli 1940-luku, jolloin se voitti kaksi Suomen mestaruutta, vuosina 1945 ja 1948. Kauden 1977 jälkeen joukkue vajosi pitkiksi ajoiksi pääsarjan ulkopuolelle. Veikkausliigan käynnistyttyä vuonna 1990 VPS pelasi II-divisioonassa.


title: Vaasan Palloseura

text: Vaasan Palloseura nousi puolalaisen Boguslaw Hajdasin valmentamana ensin Ykköseen vuonna 1991 ja syksyllä 1994 Veikkausliigaan sijoituttuaan sarjassa toiseksi Helsingin Ponnistuksen jälkeen.


title: Vaasan Palloseura

text: Veikkausliiga-kaudelle 1995 VPS teki maltillisia hankintoja, joista merkittävimmäksi muodostui Jyrki Huhtamäen paluu kaksi kautta vieneen loukkaantumisen jälkeen. Joukkueelta ei odotettu paljon, mutta alkukausi oli silti pettymys, minkä vuoksi päävalmentaja Hajdas erotettiin kesäkuussa, kun VPS oli sarjassa viimeisenä. Tilalle nimettiin joukkueen puolalaislibero Tomasz Arceusz, jonka avuksi tuli vielä loppukaudesta Heikki Suhonen. Vahvan loppukauden myötä VPS sijoittui lopulta kymmenenneksi, ja säilyi viimeisenä joukkueena suoraan sarjassa.


title: Vaasan Palloseura

text: Seuraavaksi päävalmentajaksi nimettiin Hannu Touru, joka toi edellisestä seurastaan MP:stä mukanaan maalivahti Jussi Jääskeläisen ja kärkipelaaja Juha Karvisen. Ykkösen KPV:stä saapuivat Juha Reini ja Tero Koskela sekä TPS:sta Kimmo Lipponen. Kaudella 1996 VPS pysyi juhannukseen asti sarjan viimeisenä, mutta nousi Karvisen maalien myötä mitalisarjan tuntumaan. Runkosarjan päätteeksi VPS kuitenkin hävisi sekä TPS:lle että RoPSille, minkä myötä joukkue joutui mitalisarjan sijaan putoamissarjaan. Siinä VPS sijoittui kuitenkin ensimmäiseksi.


title: Vaasan Palloseura

text: VPS:n nouseva suhdanne oli herättänyt Pohjanmaalla jalkapallobuumin. Hietalahden stadionin yleisömäärät olivat liigan parhaita, ja niiden avulla VPS:llä oli varaa uusiin pelaajahankintoihin. Kauden 1997 tulijoita olivat RoPSin Tomi Kinnunen, JJK:n Ville Priha sekä takavuosien maalikuningas Kimmo Tarkkio. Näiden hankintojen myötä VPS:n ennustettiin olevan jopa mitalijoukkue. VPS karkasikin HJK:n kanssa muilta haastajilta. Joukkueet kohtasivat Vaasassa 9. heinäkuuta, mutta ottelu päättyi maalittomaan tasapeliin, minkä myötä HJK pysyi VPS:n edellä, ja asetelmat säilyivät loppuun asti. Hopeasija oli VPS:n ensimmäinen mitali sitten vuoden 1949.


title: Vaasan Palloseura

text: Menestystä oli tarkoitus jatkaa kaudella 1998. Maalivahti Jussi Jääskeläinen oli siirtynyt Boltoniin, mutta VPS sai siirrosta ison summan rahaa, ja merkittävimpiä hankintoja oli MyPasta saapunut Juuso Kangaskorpi. VPS aloitti kauden vahvasti, ja seitsemän ottelun voittoputki nosti vaasalaiset juhannuksen aikoihin sarjakärkeen. Piikkipaikka säilyi alkusyksyyn saakka, jolloin alkoivat seuran sisäiset ongelmat. Seurajohto myi Juha Reinin ja Toni Kinnusen kesken kauden Belgiaan, ja päävalmentaja Hannu Touru ilmoitti jättävänsä joukkueen kauden jälkeen. Yhdestätoista viimeisestä liigaottelustaan VPS voitti vain kaksi. Ohitse pääsivät FC Haka ja PK-35, joista jälkimmäisen VPS onnistui kuitenkin vielä ohittamaan, voittamalla päätöskierroksella mestaruuden jo varmistaneen FC Hakan maalein 1–0. Joukkue sijoittui siten toisen kerran peräkkäin hopealle.


title: Vaasan Palloseura

text: Kahden hopean jälkeen VPS:n tavoitteena oli Suomen mestaruus kaudella 1999. Uudeksi päävalmentajaksi Hannu Tourun tilalle tuli ruotsalainen Sören Cratz, joka toi mukanaan kolme ruotsalaista pelaajaa. Merkittävin suomalainen vahvistus oli Tommi Kautonen. Mitalitaistelun sijaan VPS valahti sarjan häntäpäähän, ja päävalmentaja Cratz joutui lähtemään kesäkuussa. Loppukauden valmentajana toimi Kimmo Lipponen. Runkosarjassa VPS sijoittui toiseksi viimeiseksi ja tilanne oli sama putoamissarjan jälkeen. Joukkue joutui liigakarsintaan, jossa se kuitenkin voitti helsinkiläisen Atlantiksen yhteismaalein 3–2, ja säilyi sarjassa.


title: Vaasan Palloseura

text: Pettymykseen päättyneen kauden 1999 jälkeen VPS oli pakotettu säästökuurille, joka lopetti kolme vuotta jatkuneen ammattilaisuuspanostuksen. Kaudelle 2000 nuorentuneen joukkueen valmentajaksi tuli Jukka Ikäläinen. Uusia runkopelaajia olivat maalivahti Henri Sillanpää ja puolustaja Janne Hietanen. Kausi sujui sarjan tyvipäässä. Sijoitus oli lopulta kymmenes eli kolmanneksi viimeinen.


title: Vaasan Palloseura

text: Kauden 2001 läpimurtopelaajia olivat Henri Scheweleff ja Keijo Huusko. VPS viihtyi koko kauden keskikastissa ja sijoittui loppukirin ansiosta kuudenneksi. Kauden päätteeksi Jukka Ikäläinen luopui päävalmentajan paikastaan ja tilalle tuli Keijo Paananen, joka oli juuri nostanut FF Jaron Veikkausliigaan.


title: Vaasan Palloseura

text: Kaudeksi 2002 VPS menetti kaikkiaan neljä pelaajaa ulkomaille. Korvaaviin pelaajiin ei juurikaan ollut varaa, ja jo hyvissä ajoin selvisi, että VPS viettää loppukauden karsintasarjassa kolmen muun Veikkausliigan häntäpään joukkueen ja Ykkösen neljän kärkijoukkueen kanssa. Kahdeksasta joukkueesta kuudelle parhaalle oli tarjolla Veikkausliigan paikka, mutta sekin muodostui VPS:lle vaikeaksi. Päätösottelussa joukkueen oli pakko voittaa kotonaan FC Jazz, mutta 1–1-tasapelin myötä VPS putosi Ykköseen.


title: Vaasan Palloseura

text: Paluu Veikkausliigaan onnistui kolmannella yrittämällä. Syksyllä 2005 Jari Pyykölän valmentama ryhmä sijoittui Ykkösessä FC Hongan jälkeen toiseksi ja voitti liigakarsinnassa RoPSin vierasmaalisäännön turvin. Nousijajoukkueen kaudella 2006 tärkein hankinta oli joukkueeseen palannut maalivahti Henri Sillanpää. Alkuvaikeukisen jälkeen VPS vakiinnutti paikkansa sarjan keskikastissa. Putoamisen uhka hellitti loppukesästä, ja lopullinen sijoitus oli yhdeksäs.


title: Vaasan Palloseura

text: Kausi 2007 alkoi kriisillä, kun ensimmäisestä kahdeksasta liigaottelusta ei kertynyt yhtäkään voittoa, ja kahden peräkkäisen murskatappion jälkeen päävalmentaja Jari Pyykölä erotettiin. Loppukauden valmentajaksi valittiin Janne Lindberg. Kurssi kääntyi sen verran, että VPS sijoittui lopulta kymmenenneksi.


title: Vaasan Palloseura

text: Uudeksi valmentajaksi kaudelle 2008 tuli naapuriseura VIFK:sta Tomi Kärkkäinen. Joukkuetta vaivasivat maalinteko-ongelmat, sillä se sai 26:ssa ottelussa tehdyksi vain 18 maalia. Puolustus toimi kuitenkin niin hyvin, ettei sarjasta putoaminen ollut missään vaiheessa uhka. Yhdestoista tila sivusi silti VPS:n seurahistorian heikointa sijoitusta.


title: Vaasan Palloseura

text: Kauden 2009 kuudella ensimmäisellä kierroksella VPS sai kerättyä vain yhden pisteen. Valmennustehtäviin tulivat Tomi Kärkkäisen tilalle Petri Vuorinen ja Juha Reini, joista jälkimmäinen toimi myös urheilutoimenjohtajana. Kaksikon johdolla joukkue nousi lopulta kahdeksanneksi.


title: Vaasan Palloseura

text: Tommi Pikkaraisen valmentama VPS lähti Veikkausliigan kaudelle 2010 putoajaehdokkaana, kun tärkeistä pelaajista Henri Sillanpää ja Jani Lyyski olivat lähteneet Ruotsiin. VPS kuitenkin vältti selvästi putoamisen sijoittuen kymmenenneksi.


title: Vaasan Palloseura

text: Heti Vaasan Palloseuraa perustettaessa päätettiin, että pelipaita olisi musta-valkoraitainen. Samalla tehtiin päätös myös joukkueen mustista housuista. Vuoden 1948 puolessa välissä kuitenkin VPS alkoi käyttää kokovalkoisia pelipaitoja. Perinteiset raitapaidat palasivat kuitenkin vuonna 1970. Tuolloin paikallisvastustaja VIFK oli paikallispelin alla mainostanut uusia peliasujaan, joten VPS:ssä tehtiin vaivihkaa omat ratkaisunsa ja VPS marssi kentälle raitapaidoissa. Vieraspeliasun väri seurassa on vaihdellut useaan otteeseen ennen nykyistä kokonaan keltaista asua. Esimerkiksi kaudella 1994 vierasasu oli vihreä. Vuosina 2006–2007 se oli puolestaan vaaleansininen. Kauden 2007 vierasottelun FC Interiä vastaan VPS joutui pelaamaan Interin punaisilla vieraspaidoilla, koska tuomarin mielestä VPS:n kakkosasu oli liian samankaltainen kuin Interillä.


title: Vaasan Palloseura

text: Ensimmäiset toimintavuotensa VPS pelasi kotiottelunsa Hietalahden hiekkakentällä, jossa oli kuitenkin niukasti vapaata kaikkien muidenkin seurojen harjoitellessa siellä. Niinpä VPS rupesikin suunnittelemaan omaa kenttää. Seura vuokrasi kaupungilta tätä varten maa-aluetta. VPS:n uusi Vöyrinkaupungin Pallokenttä valmistuikin vuonna 1928. Istuinpaikkoja kentän katsomossa oli 400 hengelle. Se oli koko Pohjanmaan ensimmäinen nurmikenttä. Kaupunki uhkaili kuitenkin vähän väliä VPS:aa vuokrasopimuksen purkamisella ja lopullisesti Pallokenttä lakkautettiin sen mentyä sotien aikana huonoon kuntoon.


title: Vaasan Palloseura

text: Nykyisin Vaasan Palloseuran kotikenttänä toimii ainoastaan jalkapallokäytössä oleva Hietalahden jalkapallostadion eli sponsorinimeltään Elisa Stadion. Sen katsojakapasiteetti vuonna 2016 valmistuneen laajennuksen jälkeen on 5 900.


title: Vaasan Palloseura

text: Talvisin VPS harjoittelee Botnia-hallissa ja sen vieressä sijaitsevalla lämmitettävällä tekonurmella.


title: Vaasan Palloseura

text: VPS:n kannattajayhdistys VPS Fan Club Ry perustettiin vuonna 1998. Sen oli tarkoitus lisätä suomalaista katsomokulttuuria ja tuoda otteluihin tunnelmaa. VPS:n 2000-luvun alun vaikeina vuosina kannattajien ydinjoukko pysyi edelleen seuralle uskollisena ja samalla kannattajayhdistyksen nimi vaihdettiin "Geezers Hietalahdeksi". Geezersit tunnetaan asiantuntevina ja lojaaleina kannattajina. VPS:n virallinen kannustusbiisi on Lehtimäen Lehmipoikien kappale (1-2-3-4 VPS), joka on coverversio Tom Robinson Bandin kappaleesta "2-4-6-8 Motorway".Alla on listattu vain varsinaiset valmentajat. Vuosina 1924–1944 joukkueen kapteeni kuului johtokuntaan ja vastasi harjoitusten johtamisesta.


title: Hirvensalo

text: Hirvensalo on Turun edustalla sijaitseva saari. Saarella oli vuoden 2015 paikkeilla noin 9 000 asukasta, ja sen pinta-ala on noin 12,8 km². Hirvensalo on osa Hirvensalon-Kakskerran suuraluetta. Sen suurimmat lähisaaret ovat pohjoispuolella sijaitseva Ruissalo sekä eteläpuolella olevat Satavan ja Kakskerran saaret. Lännessä aukeaa Airiston merenselkä ja mantereesta saaren erottaa idässä Pitkäsalmi. Hirvensalosta on kiinteä tieyhteys mantereelle Hirvensalonsillan kautta.


title: Hirvensalo

text: Alkujaan Hirvensalo kuului Pikisaaren pohjoisosaa lukuun ottamatta Maarian kuntaan, kunnes se liitettiin vuonna 1944 Turkuun.


title: Hirvensalo

text: Hirvensalossa on 14 kaupunginosaa, joiden ruotsinkieliset nimet on mainittu suluissa.


title: Hirvensalo

text: Hirvensalosta on vanhastaan käytetty muun muassa nimityksiä "Hirwisalo", "Hirwesalo", "Hyrwesa", "Hirvelluoto" ja "Hirvenluoto". Saari on kuulunut kahden muun Turun rannikkosaaren Ruissalon ja Satavan kanssa muinaiseen Maarian pitäjään. Ensimmäisen kerran Hirvensalon nimi mainitaan asiakirjoissa vuonna 1336.


title: Hirvensalo

text: Hirvensalo kuului Maarian kuntaan vuoteen 1944 asti. Saaren liittämistä Turun kaupunkiin edelsi pitkällinen prosessi. Jo vuonna 1909 joukko hirvensalolaisia oli jättänyt senaatille anomuksen, että saari liitettäisiin hallinnollisesti Kakskerran kuntaan. Tämä hanke ei kuitenkaan toteutunut.


title: Hirvensalo

text: Ennen kiinteää tieyhteyttä Hirvensalon ja mantereen välillä kulki erilaisia losseja sekä venekyytejä. Ensimmäinen silta valmistui Hirvensalon ja mantereen välille vuonna 1949, se oli avattava silta. Vuonna 1968 se korvattiin pukkisillalla, joka kuitenkin tuli 1980-luvulla huonokuntoiseksi ja kapasiteetiltaan riittämättömäksi. Turun kaupunginvaltuusto päätti uuden sillan rakentamisesta vuoden 1988 alussa. Hirvensalonsilta avattiin liikenteelle vuonna 1993.


title: Hirvensalo

text: Hirvensalon eri alueiden kehitykseen on ratkaisevasti vaikuttanut alueen sijainti. Alueista Pikisaari, Lauttaranta ja Honkaistenranta sijaitsevat rannalla ja ovat olleet keskeisillä paikoilla liikuttaessa saarelta kaupunkiin. Hirvensalon sisäosat ovat olleet harvaanasutumpia ja maaseutumaisempia edellä mainittujen kolmen alueen ollessa merenkulkualan työntekijöiden, satamatyöläisten ja muun työväestön asuinpaikkoja.


title: Hirvensalo

text: Ennen kiinteää tieyhteyttä Hirvensalon ja mantereen välillä kulki erilaisia losseja sekä venekyytejä. Ensimmäinen silta valmistui Hirvensalon ja mantereen välille vuonna 1949. Silta oli avattava, ja se johti manteren puolelta Korppolaismäestä silloisen Hirvensalontien (nyk. Vanhan Hirvensalontien) päästä Hirvensalon Lauttarantaan Kakskerrantien (nyk. Vanhan Kakskerrantien), Pikisaarentien ja Kutterintien risteykseen.


title: Hirvensalo

text: Vuonna 1968 rakennettiin noin 200 metriä etelämmäksi uusi pukkisilta, joka korvasi vanhan sillan. Se oli edellistä matalampi eikä ollut avattava. Silta oli puurakenteinen, mutta se oli päällystetty teräksisillä kansilevyillä. Vanha, vuonna 1949 rakennettu silta purettiin muutamaa vuotta myöhemmin. Mantereella sillalle johtanut tie kulki Stålarminkadun päästä nykyisen Majakkarannan alueen halki, ja sillan länsipää sijaitsi Kakskerrantien ja Toijaistentien risteyksessä. Silta oli alkujaankin tarkoitettu väliaikaiseksi, ja se tuli 1980-luvulla huonokuntoiseksi ja kapasiteetiltaan riittämättömäksi Turun kaupunginvaltuusto päätti uuden sillan rakentamisesta vuoden 1988 alussa. Uusi silta rakennettiin edellistä melkoisesti etelämmäksi. Se valmistui vuonna 1993, minkä jälkeen vanha silta purettiin.


title: Hirvensalo

text: Hirvensalon rakennetun ympäristön kannalta tärkeä ja tutkituin alue on Pikisaari ("Beekbruket", "Beckholmen", "Skeppsholmen"). Pikisaari on aina sijainnut Tukholmaan vievän laivaväylän varrella. Turkulaisalukset lastasivat siellä aikoinaan tervaa ja puutavaraa. Lastauspaikkana Pikisaari tunnetaan jo 1630-luvulla, sillä isommat alukset eivät päässeet Aurajokea ylös, vaan jäivät Pikisaaren redille. Pikisaaressa on ollut asutusta varsin pitkään, mutta 1700-luvulla sen elämä todella vilkastui.


title: Hirvensalo

text: Kaksikielisestä Pikisaaresta osa on kuulunut Arolan säterille ja osa Turun kaupungille, mutta lastauspaikka kokonaisuudessaan Turun kaupungille. Tämä tilanne jakoi saaren kahteen osaan länsi-itäsuunnassa siten, että pohjoisosaan jäivät sekä lastauspaikka että luotsilaitoksen ja tullilaitoksen rakennukset. Eteläosassa asuneet luotsit ja merimiehet olivat Arolan torppareita. Pikisaarella on arvokas ulkosatama, luotsiasutusalue ja tärkeitä rakennuskohteita, joihin kuuluvat muun muassa klassinen vuosina 1837–1840 rakennettu "Tullilaitos", lakkautettu "Hotelli" ja A. Karlssonin torppa.


title: Hirvensalo

text: Myös Lauttaranta on ollut portti mantereelle ja kaupunkiin. Lauttarannassa ovat asuneet pääasiassa suomenkieliset satamatyömiehet, sukeltajat, erilaiset käsityöammattilaiset ja telakkatyömiehet.


title: Hirvensalo

text: Hirvensalossa on useita asutuskeskittymiä, joista suurimmat ovat Moikoinen, Kukola ja Haarla. Saaren väkiluku on kasvanut tasaisesti 1980-luvulta asti, eikä kasvu ole hiipumassa tulevaisuudessakaan.


title: Hirvensalo

text: Tulevia asuinalueita ovat muun muassa saaren pohjoisosan Arola ja etelään sijoittuva Haarlan laajennus. Suunnitelmissa on kaavoittaa saaren pohjois- ja itäosat tiiviiksi omakoti- ja rivitaloja käsittäväksi pientaloalueeksi. Eteläosissa asutus tulisi olemaan väljempää.


title: Hirvensalo

text: Asukasluvun kasvaessa saarelta mantereelle johtava silta ei pysty välittämään kaikkea liikennettä. Ratkaisuksi on ehdotettu muun muassa tunneli- tai siltayhteyttä Moikoisten ja Kaistarniemen välistä Uittamolle, tunnelia sataman suuntaan sekä pikaraitiotietä. Hirvensalon osayleiskaavassa vaihtoehdoksi otettiin Hirvensalon uuden sillan rakentaminen, Uittamonsilta, joka rakennettaisiin noin 1,7 kilometriä Hirvensalon sillasta kaakkoon. Lisäksi on ollut esillä ehdotus sillan rakentamisesta Kakskerran itäpäästä Kaarinaan kuuluvan Kuusiston saaren länsipäähän.


title: Hirvensalo

text: Hirvensalossa sijaitsee pienehkö kauppakeskus. Lisäksi siellä on pieni urheilukeskus, jossa voi talvisin harrastaa laskettelua ja lumilautailua; kesäisin mäkiautoilua, golfia, rullalautailua ja BMX-pyöräilyä.


title: Hirvensalo

text: Hirvensalon kaakkoisosassa on laaja Friskalanlahti, joka on eräs lounaisen Suomen parhaimmista lintuvesistöistä. Lahden rannoilla on harjoitettu nautakarjan laidunnusta jo parikymmentä vuotta. Hirvensalossa sijaitsee myös pienehkö Illoistenjärvi, joka on yksi Turun harvoista järvistä.


title: Hirvensalo

text: Saarella sijaitsevan Hirvensalon pujottelumäen korkeus on 51 metriä merenpinnan yläpuolella.


title: Hirvensalo

text: Saarella on asunut muun muassa akateemikko Wäinö Aaltonen, jonka mukaan on nimetty yksi Hirvensalon kouluista. Aaltosen kotitalo on lähellä entistä osuuskauppaa ja aiemmin Hirvensaloon johtanutta siltaa, joka on sittemmin purettu. Lähellä Aaltosen kotitaloa on myös turkulaisen taiteilijan Jan-Erik Anderssonin erikoinen lehdenmuotoinen omakotitalo. Myös poplaulaja Robin on kotoisin Turun Hirvensalosta. Pyhän Henrikin taidekappelin idean isä taiteilija Hannu Konola on asunut saarella vuodesta 1983.


title: Simone Weil

text: Simone Weil (3. helmikuuta 1909 Pariisi, Ranska – 24. elokuuta 1943 Ashford, Kent, Englanti) oli ranskalainen filosofi. Hän syntyi juutalaistaustaiseen lääkäriperheeseen, jolla oli älyllisiä harrastuksia. Veljensä Andrén kanssa Simone innostui geometriasta, Platonista ja muista kreikkalaisista ajattelijoista. Simone Weil sai koulutuksensa Henri IV:n lyseossa ja valmistui École normale supérieuresta filosofian opettajaksi.


title: Simone Weil

text: Weil toimi filosofian opettajana useissa Ranskan kaupungeissa ja alkoi toimia poliittisesti. Hän kiinnostui marxilaisuudesta ja siitä, mitä Saksassa oli tapahtumassa. Sittemmin hän pettyi kommunisteihin ja aloitti työskentelyn tehtaissa, liukuhihnan ääressä, saadakseen kuvan työläisen arjesta ja siitä, miksi nämä eivät pyrkineet toimimaan elämänsä muuttamiseksi. Weil kirjoitti ihmisten itselleen ja toisilleen aiheuttamasta sorrosta ("Oppression et liberté"), tehdastyöstä ("La condition ouvrière") sekä artikkelin väkivallasta ("L’Iliade ou le poème de la force"). Samaan aikaan hän kävi keskusteluja katolisten oppineiden kanssa uskon todenmukaisuudesta ja huomasi pitävänsä buddhalaisuutta parempana kuin kristinuskoa tai juutalaisuutta.


title: Simone Weil

text: Matkusteltuaan Italiassa ja koettuaan mystisiä elämyksiä Weil kiinnostui uudelleen kristinuskosta, joskaan ei ottanut kastetta. Hän pohti erityisesti kärsimyksen ja pahuuden ongelmaa sekä Platonin ajattelulle keskeistä havaittavan todellisuuden ja ideaalisen kauneuden suhdetta. Jumalan poissaolon käsite on hänen ajattelussaan keskeinen. Weilin uskonnollisista pohdinnoista on hänen kuolemansa jälkeen koottu teos "La Pesanteur et la Grace" (1947; suomeksi "Painovoima ja armo", suomentanut Maija Lehtonen, Otava 1957 ja 1976). Samalla Weil alkoi toimia uudelleen poliittisesti, päämääränään uuden Euroopan henkinen luominen. Hän siirtyi Lontooseen Pariisin ollessa saksalaismiehityksessä,ja kirjoitti kirjaa kulttuuristen juurten tarpeellisuudesta ("L'Enracinement"). Teoksessa hän hahmottelee ihmissielun tarpeet kasvatuksen ja poliittisen uudistamisen perustaksi. Myös tämä teos julkaistiin vasta Weilin kuoleman jälkeen (1949; suomeksi "Juurtuminen – Alkusoitto ihmisvelvollisuuksien julistukselle", suomentanut Kaisa Kukkola, 2007).


title: Simone Weil

text: Weil on vaikuttanut usean filosofin poliittiseen ajatteluun.


title: Simone Weil

text: Simone Weilistä on suomeksi kirjoittanut kaksi tutkimusta filosofi Jukka Hankamäki: "Tasapainon geometria" (1992) ja "Rakkauden välittäjä" (1997). Kirsti Simonsuuren suomentama "Ilias"-artikkeli on julkaistu "Parnasso"-lehdessä. Juha Varto on kirjoittanut kirjan "Mitä Simone Weil on minulle opettanut?" (2005). Mikael Olin (ÅA) on kirjoittanut gradun "Utsattheten som moralisk aktör - en faktor i Simone Weils religiösa utveckling" (1996) ja lisensiaatintyön "Utsattheten - Simone Weils väg till ett religiöst liv (1999).


title: Kruja

text: Kruja (tai "Krujë", italiaksi "Croia") on 60 000 asukkaan kaupunki Albaniassa 29 kilometriä Tiranasta koilliseen. Kaupungissa on Albanian kansallissankarin Skanderbegin linnakkeen rauniot ja se on tärkeä matkailukohde. Nimen uskotaan tulevan albanian kielen lähdettä tarkoittavasta sanasta "krua".


title: Kruja

text: Krujan kaupungin lähellä on illyrialaisen Zgërdheshin linnakkeen rauniot, jotka ajoittuvat 500-luvulle eaa. 800-luvulla Bysantin valtakaudella kaupungissa sijaitsi piispanistuin ja kaupunki pysyi Bysantin hallinnassa 1100-luvulle asti. 1400-luvulla Kruja oli ottomaanien vastaisen kapinan keskus, jota johti Albanian kansallisankarikisi julistettu Skanderbeg, jonka aikana kaupunkia piiritettiin kahdesti, mutta se ei kukistunut. Lopulta ottomaanit onnistuivat valloittamaan Krujan vuonna 1478, kymmenen vuotta Skanderbegin kuoleman jälkeen.


title: Kruja

text: Krujan linnake on rakennettu 548 metriä korkealla olevalle kallionkielekkeelle, josta on avoin näköala ympäröivään maaseutuun. Linnakkeen alueella on museona toimiva, 1982 valmistunut Skanderbegin linnan "rekonstruktio", jonka on suunnitellut Albanian kommunistisen diktaattorin Enver Hoxhan tytär Pranvera.


title: Weil

text: Weil tai Weill on muun muassa seuraavien henkilöiden sukunimi:


Philosophiae Naturalis Principia Mathematica () on Isaac Newtonin vuonna 1687 julkaisema kirja, joka loi nykyaikaisen mekaniikan tieteenalan ja mahdollisti teollisen vallankumouksen. Kirjassa esitettiin Newtonin lakeina tunnetut lauseet ja yleinen painovoimalaki. Nykyään kirjaan viitataan usein lyhyesti nimellä "Principia".


title: Philosophiae Naturalis Principia Mathematica

text: Kirja sai alkunsa Royal Societyn demonstraattorina toimineen Robert Hooken esitettyä Newtonille kirjeessä kysymyksen, millaista rataa liikkuu kappale, johon kohdistuu voima, jonka suuruus on kääntäen verrannollinen etäisyyden neliöön. Ajatus tätä muotoa olevasta voimasta oli varsin luonteva arvaus painovoimalle, sillä esimerkiksi isotrooppisesti pistemäisestä kohteesta säteilevän valon määrä pienenee suhteessa etäisyyden neliöön (koska säteily jakautuu tasaisesti sellaisen pallon pinnalle, jonka pinta-ala on formula_1). Myöhemmin Edmond Halleyn tiedustellessa Newtonilta samaa asiaa vuonna 1684 Newton ilmoitti radan olevan ellipsi. Osittain Halleyn painostuksesta tuloksen julkaisemiseen Newton aloitti "Principian" kirjoittamisen, ja kirja julkaistiin vuonna 1687.


text: Vaikka oletetaan, että Newton johti planeettojen liikettä kuvaavan lain käyttäen hyväkseen kehittämiään fluksioiden ja fluenttien matematiikkaa (joista nykyisin käytetään Gottfried Leibnizin termejä differentiaali- ja integraalilaskenta), perustuvat "Principian" todistukset Almagestin tapaan klassiseen geometriaan. On luultavaa, että Newton ajatteli vallankumouksellisten ajatustensa tulevan paremmin hyväksytyiksi, jos ne esitellään perinteisillä merkintätavoilla uusien matemaattisten notaatioiden sijaan. Toinen oletus on, ettei Newton halunnut uusia matemaattisia menetelmiään julkisiksi (mikä myöhemmin johtikin pitkään kiistaan Leibnizin kanssa siitä, kenelle kunnia uudesta menetelmästä kuului).


text: Kirjan johdannossa pohditaan absoluuttisen ajan ja avaruuden käsitteitä (joista voitiin luopua vasta Albert Einsteinin suhteellisuusteorian myötä). Johdannossa Newton esittää myös kolme mekaniikan peruslakiaan. Lopuksi Newton esittää kaksi seurauslausetta, joissa osoitetaan, että voimia voidaan laskea yhteen kuten vektorisuureita. Nykyisen fysiikan yksi keskeisimmistä käsitteistä, voima, tuli näin ensimmäistä kertaa täsmällisesti määritellyksi.


text: Tämän jälkeen Newton siirtyy tutkimaan planeettaliikettä, johon liittyvät keskeisimmät tulokset esitetään ensimmäisen kirjan kolmannessa luvussa. Tämän luvun alussa esitetään kysymykset, millainen voima tarvitaan, että taivaankappaleen rata olisi ellipsi, hyperbeli tai paraabeli. Kaikkiin näihin saadaan vastaukseksi, että voiman tulee olla kääntäen verrannollinen etäisyyden neliöön. Mielenkiintoista on, että Newton ei varsinaisesti todistanut, että muotoa formula_2 olevan voiman vaikutuksesta kappale liikkuisi kartioleikkauksen muotoisella radalla, vaan että kartioleikkausta pitkin kulkevaan kappaleeseen vaikuttaa muotoa formula_2 oleva voima. Vaikka onkin oletettavaa, että Newton oletti myös ensimmäisen väitteen pitävän paikkaansa, "Principian" perusteella oli mahdollista, että muutkin kuin kartioleikkauksen muotoiset radat ovat mahdollisia.


title: Peliteoria

text: Peliteoria on sovelletun matematiikan osa-alue, jossa tarkastellaan agenttien välistä strategista kanssakäymistä. Strategisissa peleissä ihmiset tai yleisemmin agentit valitsevat toimintastrategian, joka maksimoi heidän hyötynsä ottaen huomioon muiden agenttien valinnat. Peliteoria tarjoaa formaalin mallinnuksen sosiaalisille tilanteille, jota käytetään usein taloustieteellisessä analyysissa. Peliteoria laajentaa uusklassisen taloustieteen kehittämää yksinkertaista agenttien optimointia.


title: Peliteoria

text: Perinteisesti peliteorialla on ollut merkittävä rooli etenkin yhteiskuntatieteissä, mutta nykyään sitä käytetään myös monilla muilla tieteenaloilla. 1970-luvun alussa peliteoriaa ryhdyttiin soveltamaan eläinten käyttäytymiseen sekä evoluutioteoriaan. Monia pelejä, erityisesti vangin dilemmaa, käytetään havainnollistamaan politiikan ja etiikan tutkimuksen ajatuksia. Peliteoria on kiinnostanut myös tietotekniikan tutkijoita, koska sillä on sovelluksia tekoälyn ja kybernetiikan kehityksessä. Vaikka peliteoreettinen analyysi vaikuttaa samankaltaiselta kuin päätösteoreettinen analyysi, poikkeaa peliteoria siitä tarkastelemalla tilanteita, joissa agentit ovat kanssakäymisessä. Toisin sanoen peliteoria tarkastelee optimaalisen toimintatavan valintaa, kun vaihtoehtojen hyödyt ja haitat riippuvat muiden agenttien valinnoista.


title: Peliteoria

text: Peliteorian alan voidaan katsoa syntyneen vuonna 1944 John von Neumannin ja Oskar Morgensternin kirjan "Theory of Games and Economic Behavior" myötä. Peliteoriaa kehitettiin erityisesti Yhdysvalloissa RAND:ssa, jossa sitä käytettiin ydinasestrategioiden määrittelyyn.


title: Peliteoria

text: Akateemisen tutkimuksen lisäksi peliteoria on saanut huomiota myös populaarikulttuurissa. Taloustieteen Nobel-palkinnon saanut peliteorian tutkija John Nash oli aiheena vuoden 2001 elokuvassa "Kaunis mieli". Jotkut viihdeohjelmat, kuten Selviytyjät, ovat soveltaneet peliteoreettisia tilanteita ohjelmissaan.


title: Peliteoria

text: Peliteorian tarkastelemat pelit ovat hyvin määriteltyjä matemaattisia objekteja. Peli koostuu pelaajien joukosta, pelaajille mahdollisten strategioiden eli valintojen joukosta sekä eri strategioiden kombinaatioiden pelaajille tuottamista hyödyistä. Kirjallisuudessa käytetään tavallisesti kahta tapaa esittää pelejä.


title: Peliteoria

text: Normaalin muodon tai strategisen muodon peli kuvataan tavallisesti matriisilla, joka esittää pelaajat, strategiat sekä pelaajien hyödyt (esimerkki oikeassa reunassa). Yleisemmin normaalin muodon peli voidaan kuvata funktiolla, joka liittää hyödyt pelaajiin kaikilla mahdollisilla valintojen kombinaatioilla. Esimerkin matriisissa on kaksi pelaajaa, joista toinen valitsee rivin ja toinen sarakkeen. Molemmilla pelaajilla on kaksi strategiaa, joita edustaa rivien sekä sarakkeiden lukumäärä. Pelaajien hyödyt on kuvattu matriisin soluissa, joissa ensin oleva luku kuvaa pelaajan A hyötyä ja toinen luku pelaajan B hyötyä. Jos pelaaja A valitsee vaihtoehdon ylös ja pelaaja B vaihtoehdon vasen, saa pelaaja A hyötyä 4 ja pelaaja B hyötyä 3.


title: Peliteoria

text: Kun peli esitetään normaalimuodossa oletetaan yleensä, että pelaajat toimivat yhtäaikaisesti tai tietämättä toistensa valintaa. Jos pelaajilla on tietoa muiden valinnoista, esitetään peli tavallisesti ekstensiivisessä muodossa.


title: Peliteoria

text: Ekstensiivistä muotoa käytetään kuvattaessa pelejä, joissa valintojen järjestyksellä on merkitystä. Pelit esitetään usein puugraafien avulla (esimerkki oikealla). Graafissa jokainen solmu esittää kohtaa, jossa pelaaja tekee valinnan. Valinnan tekevä pelaaja on merkitty solmun yläpuolelle. Solmuista alas lähtevät viivat kuvaavat mahdollisia valintoja. Pelin päätteeksi saatavat hyödyt ovat puun alareunassa.


title: Peliteoria

text: Esimerkin pelissä on kaksi pelaajaa. Pelaaja 1 valitsee ensin vaihtoehdon "F" tai "U", jonka jälkeen pelaaja 2 on tietoinen pelaajan 1 valinnasta ja valitsee itse joko "A" tai "R". Jos pelaaja 1 valitsee esimerkiksi "U", ja pelaaja 2 tämän jälkeen "A", saa pelaaja 1 hyötyä 8 ja pelaaja 2 hyötyä 2.


title: Peliteoria

text: Ekstensiivisellä muodolla voidaan kuvata myös samanaikaisten valintojen pelejä sekä epätäydellisen informaation pelejä. Tällöin merkitään solmut, jotka kuuluvat samaan informaatiojoukkoon (eli pelaajat eivät tiedä missä solmussa ovat. Merkintä tehdään joko yhdistämällä solmut katkoviivoilla tai piirtämällä soikiot solmujen ympärille.


title: Peliteoria

text: Peli luokitellaan yhteistyön peliksi, jos pelaajat voivat tehdä sitovia sopimuksia. Sitovuus voi esimerkiksi toteutua, jos oikeusjärjestelmä valvoo sopimuksen noudattamista. Kilpailullisissa peleissä sopimukset eivät ole sitovia. Usein oletetaan, että pelaajien välinen kommunikointi on mahdollista yhteistyön, mutta ei kilpailullisissa peleissä.


title: Peliteoria

text: Symmetrisessä pelissä pelaajien hyödyt riippuvat vain valituista strategioista mutta ei valinnan tehneestä pelaajasta. Eli jos pelaajien roolit voidaan vaihtaa muuttamatta peliä, on se symmetrinen. Monet tunnetut 2*2-pelit ovat symmetrisiä. Esimerkiksi Haukka ja kyyhky sekä Vangin dilemma esitetään yleensä symmetrisinä.


title: Peliteoria

text: Yleisesti tarkastellut epäsymmetriset pelit ovat sellaisia, että niiden strategiat eivät ole samanlaisia kaikille pelaajille. Esimerkiksi Ultimatum-pelissä pelaajilla on erilaiset valinnat.


title: Peliteoria

text: Nollasummapelit ovat erikoistapaus vakiosumman peleistä, joissa pelaajat eivät voi valinnoillaan muuttaa pelissä tarkasteltavia resursseja. Nollasummapeleissä jaettavissa oleva kokonaishyöty summautuu aina nollaan riippumatta pelaajien valitsemista strategioista. Pelaajat voivat siis hyötyä vain muiden kustannuksella. Esimerkiksi monet klassiset lautapelit, kuten shakki ja go, ovat nollasummapelejä.


title: Peliteoria

text: Samanaikaisissa peleissä pelaajat joko tekevät päätökset samanaikaisesti tai eivät tiedä toistensa valintoja. Peräkkäisessä tai dynaamisessa pelissä pelaajilla on jotain tietoa aikaisemmista valinnoista. Tiedon ei tarvitse olla täydellistä. Pelaajille voi olla tiedossa esimerkiksi vain pelin ensimmäiset valinnat mutta ei jälkimmäisiä. Samanaikaiset pelit kuvataan usein normaalimuodossa kun taas peräkkäiset ekstensiivisessä muodossa.


title: Peliteoria

text: Täydellisen informaation () pelit ovat tärkeä osa peräkkäisiä pelejä. Pelissä on täydellinen informaatio, jos kaikki pelaajat tietävät kaikkien pelaajien aikaisemmat valinnat. Näin ollen vain peräkkäisissä peleissä voi olla täydellistä informaatiota, koska samanaikaisissa peleissä pelaajat eivät tiedä muiden valintoja. Suurimmassa osassa peliteoriassa tutkittavista peleistä on epätäydellinen informaatio, mutta on myös kiinnostavia täydellisen informaation pelejä kuten ultimatum-peli. Perinteiset lautapelit ovat myös täydellisen informaation pelejä.


title: Peliteoria

text: Taloustieteessä tarkasteltavat tai käytännön maailmassa havaittavat pelit päättyvät yleensä valintojen äärellisen määrän jälkeen. Teoreettisissa tutkimuksessa kuitenkin tarkastellaan myös pelejä, joissa on äärettömän paljon valintoja ja joissa pelaajien hyödyt selviävät vasta näiden valintojen jälkeen. Tällaisissa tapauksissa kiinnostuksen kohteena ei yleensä ole niinkään paras pelitapa vaan se, onko jollain pelaajalla voittostrategia.


title: Peliteoria

text: Ensimmäinen tunnetun peliteoreettisen keskustelun kävi James Waldegrave vuonna 1713 kirjoittamassaan kirjeessä. Siinä Waldegrave esittää minmax-sekastrategiaratkaisun kahden pelaajan versioon le Her -korttipelistä. Varsinaisen yleisen peliteoreettisen analyysin esitti kuitenkin Augustin Cournot vuonna 1838 teoksessaan "Recherches sur les principes mathématiques de la théorie des richesses" (). Cournot tarkasteli teoksessa duopolia ja esittää ratkaisun, joka on rajoitettu versio Nash-tasapainosta.


title: Peliteoria

text: Peliteoriasta syntyi varsinaisesti oma alansa, kun John von Neumann julkaisi sarjan artikkeleita vuonna 1928. Vaikka ranskalainen matemaatikko Émile Borel (1871-1956) oli tehnyt aikaisempaa tutkimusta peleistä, voidaan matemaatikko von Neumannia pitää peliteorian keksijänä. Hänen merkittävin teoksensa on Oskar Morgensternin kanssa kirjoitettu "The Theory of Games and Economic Behavior" (1944). Kirja sisältää menetelmän optimaallisen ratkaisun löytämiseksi kahden pelaajan nollasummapeleissä.


title: Peliteoria

text: Ensimmäiset keskustelut vangin dilemmasta ilmaantuivat 1950, ja RAND:ssa tehtiin peliin liittyvä koe. Samoihin aikoihin John Nash kehitti optimaalisen strategian määritelmän monen pelaajan peleille. Aikaisemmin optimin määritelmää ei oltu määritelty, joten se nimettiin Nash-tasapainoksi. Tasapaino on riittävän yleinen ja se mahdollistaa sekä yhteistyön että kilpailullisten pelien analyysin.


title: Peliteoria

text: Peliteoria kehittyi 1950-luvulla kiivaasti. Tuolloin kehitettiin muun muassa ytimen määritelmä, pelien ekstensiivinen muoto ja toistetut pelit. Lisäksi peliteorian ensimmäiset sovellukset filosofiassa ja yhteiskuntatieteissä ilmaantuivat.


title: Peliteoria

text: Reinhard Selten esitti vuonna 1965 alipelitäydellisen tasapainon () käsitteen, joka täydensi Nash-tasapainoa. Bayesilaisen pelin ja complete information -käsitteen kehitti John Harsanyi vuonna 1967. Nash, Selten ja Harsanyi palkittiin Ruotsin keskuspankin taloustieteen Alfred Nobel -muistopalkinnolla vuonna 1994.


title: Peliteoria

text: Vuoden 2005 taloustieteen Alfred Nobel-muistopalkinnon saivat peliteoriaa tutkineet israelilainen Robert Aumann ja yhdysvaltalainen Thomas Shelling.


title: Xbox 360

text: Xbox 360 on Microsoftin valmistama ja alun perin 2005 julkaisema pelikonsoli. Konsoliin integroidun Xbox Live -palvelun avulla voidaan pelata verkossa ja ladata Games On Demand/Arcade-pelejä, pelidemoja, trailereita, televisio-ohjelmia ja elokuvia. Xbox 360 on Xboxin seuraaja ja Xbox Onen edeltäjä. Se kilpaili Sonyn PlayStation 3:n ja Nintendon Wiin kanssa seitsemännen sukupolven pelikonsolimarkkinoilla.


title: Xbox 360

text: Microsoft ilmoitti vuonna 2016, että konsoleita ei enää valmisteta. Microsoft jatkaa Live-palvelua konsolin valmistuksen lopetuksesta huolimatta.


title: Xbox 360

text: Kehityksen aikana Xenonina, Xbox 2:na, Xbox FS:nä, Xbox Nextinä ja NextBoxina tunnettu Xbox 360 sai alkunsa vuoden 2003 alussa. Helmikuussa 2003 Xenon-ohjelmistoalustan suunnittelu alkoi. Suunnittelua johti Microsoftin varapääjohtaja J. Allard. Samassa kuussa Microsoft järjesti tapahtuman 400 kehittäjälle Bellevuessa, Washingtonissa, hankkiakseen järjestelmätukijoita. Samoihin aikoihin Peter Moore, Sega American entinen pääjohtaja, palkattiin Microsoftille. Elokuussa 2003 ATI teki sopimuksen grafiikkaprosessorin tuottamisesta uuteen konsoliin; sopimus julkistettiin kahta päivää myöhemmin. Lokakuussa Microsoft teki sopimuksen IBM:n kanssa, jossa sovittiin, että IBM:n kehittää kolmiytimisen suorittimen konsoliin. Xbox 360 ensiesiteltiin Music Television -musiikkikanavalla 12. toukokuuta 2005, mutta yksityiskohtaisemmat tiedot konsolista ja sen julkaisuajasta annettiin myöhemmin saman kuun aikana E3-messuilla.


title: Xbox 360

text: Alkuperäinen lanseeraus tapahtui Pohjois-Amerikassa, Euroopassa ja Japanissa. Laitteen markkina-alue laajeni Australiaan, Kolumbiaan, Hongkongiin, Koreaan, Meksikoon, Uuteen-Seelantiin, Singaporeen ja Taiwaniin vuoden 2006 aikana. Vuonna 2007 mukaan tuli Intia. Vuoden 2010 alkupuolella tuettujen maiden listalla on 25 maata ja Kiinaan kuuluva Hongkong.


title: Xbox 360

text: Microsoft kehitti Xbox 360:lle uuden ohjaimen, joka vastaa konsolin vaaleaa väriteemaa. Ohjaimessa sekoittuvat Controller S:n perusmuotoilu sekä PlayStation 2:n DualShockin neljä olkanappia, joista alemmat ovat Controller S:n liipaisimia vastaavat. Musta ja valkoinen nappi ovat poissa. Ohjaimen keskellä, konsolin logoksi naamioituna on Guide-nappi, jolla konsolin voi esimerkiksi käynnistää ja sammuttaa. Lisäksi sitä painamalla pääsee milloin tahansa käsiksi Guide-käyttöliittymään, josta voi tarkistaa esimerkiksi Live-kaverilistansa, kuunnella musiikkia sekä säätää konsolin asetuksia.


title: Xbox 360

text:
Ohjaimesta on kaksi versiota: langallinen ja langaton. Langaton toimii sekä AA-kokoisilla paristoilla että erikseen myytävällä NiMH-akkupatteripaketilla, johon voi myös liittää niin ikään erikseen myytävän latausjohdon. Latausjohdon avulla peliä voi pelata samaan aikaan, kun akku latautuu. Ohjaimeen on sisäänrakennettu äänikommunikaattorin liitin. Ohjainta voi käyttää myös Windowsilla.
Lisävarusteena on mahdollista hankkia ohjaimen alareunaan, käsikahvojen väliin kiinnittyvä QWERTY-mininäppäimistö, jonka avulla viestien kirjoittaminen ja kirjoitettavien kenttien täyttö on helpompaa. Myös tavallisen USB-näppäimistön voi liittää laitteeseen USB-liitännällä. Muita lisävarusteita ovat headset, ratti, kitaraohjain, rummut ja mikrofoni.


title: Xbox 360

text: Lisäksi Xbox-ohjaimeen voi ostaa erilaisia kuoria.


title: Xbox 360

text: Microsoft esitteli vuoden E3 2009 -messuilla Project Natal-nimellä kulkevan kehityshankkeen, jossa tavoite on vapauttaa pelaaminen kokonaan ohjaimista. Ohjaus tapahtuu pelaajan vartalolla, jota kuvataan stereokameralla. Kamera julkaistiin Xbox 360:n lisävarusteena marraskuussa 2010. Lisälaitteen virallinen nimi Kinect julkistettiin vuoden E3 2010 -messuilla.


title: Xbox 360

text: Elite on Xbox 360 -konsolin uudempi versio, jonka Microsoft julkisti 28. maaliskuuta 2007. Suomessa Elite julkaistiin 24. elokuuta 2007. Xbox 360 Elite on väriltään musta ja parannuksia edellisiin versioihin ovat HDMI-portti sekä 120 gigatavun kiintolevy. Lisäksi konsolin prosessoria ja näytönohjainta on paranneltu muun muassa liimaamalla ne kiinni emolevyyn, jolloin ne eivät pääse lämpölaajenemisen seurauksena aiheuttamaan konsolin rikkoutumista yhtä herkästi kuin edeltävissä versioissa, myös joissain yksilöissä grafiikkaprosessorin jäähdytystä on paranneltu. Uudistettu HDMI-portti tekee Elitestä PlayStation 3:n kovimman kilpakumppanin, vaikkakin Eliten HDMI-portti käyttää tällä hetkellä versiota 1.2 ja Playstation 3 HDMI käyttää versiota 1.3. Eroa versioden välillä on vain äänen osalta, sillä ainoastaan Dolby TrueHD ja DTS-HD -ääniraitojen toisto puuttuvat 1.2-versiosta. Pro-mallin lakkautus kesällä 2009 teki Elitesta kiintolevyllisen perusmallin.


title: Xbox 360

text: Xbox 360:stä on julkaistu myös merkittävien pelijulkistusten yhteydessä erikoisväritettyjä teemaversioita, kuten "Halo 3" -versio. Yleensä nämä ovat vastanneet Pro-, Elite- tai nykyisin Slim-mallia varustelutasolta. Microsoft julkaisi yhteydessä 250 Gt kiintolevyllä varustetun erikoismallin (Super Elite), joka vastaa teknisiltä ominaisuuksiltaan Elite - versiota.


title: Xbox 360

text: Microsoft julkaisi 14. kesäkuuta 2010 E3-julkistustilaisuudessa uuden version Xbox 360:sta, jossa on muun muassa 250 Gt:n kovalevy, parannettu ulkonäkö ja sisäänrakennettu langaton 802,11n standardia tukeva WLAN-vastaanotin. Se on myös Microsoftin mukaan edellistä mallia paljon hiljaisempi. Suomeen Xbox 360 S tuli 6. heinäkuuta 2010.


title: Xbox 360

text: Laitetta on toimitettu viidellä emolevyvariantilla vuoden 2009 puoliväliin mennessä. Microsoft ei virallisesti ole julkistanut emolevyjen nimiä eikä tuo julki millä versiolla yksittäiset konsolit ovat varustettuja, mutta konsolipakkausten teknisistä tiedoista (lähinnä virtalähteen tehosta) voidaan selvittää millä versiolla kyseinen laite on varustettu.


title: Xbox 360

text: Xenon oli julkistuksen aikoihin ja noin vuosi sen jälkeen valmistettujen laitteiden emolevy. Tässä emolevyssä on suunnitteluvirhe, joka voi johtaa grafiikkapiirin liiallisesta kuumenemisesta seuraavaan emolevyn vääntymiseen. Tämä vääntyminen taas aiheuttaa konsoliin ns. Red Ring of Death -tilan (RRoD), eli kolme punaista lediä palaa virtakytkimen ympärillä.


title: Xbox 360

text: Xenonin ominaisuudet:Zephyr julkaistiin keväällä 2007. Tässä versiossa oli ensimmäisenä HDMI-liitäntä. Myös RRoD-ongelmaa oli korjattu kiinnittämällä grafiikkapiiri epoksiliimalla ja suurentamalla jäähdytyselementtiä. Lisäksi emolevyn piirien sijoittelua oli parannettu. Versio ilmaantui ensimmäisenä uuteen Elite-malliin.


title: Xbox 360

text: Zephyrin ominaisuudet:Falcon ilmaantui Pro- ja Arcade-malleihin elokuusta 2007 alkaen. Tässä versiossa on 65 nm prosessori ja 175 W:n muuntaja-virtalähde, joka vähentää konsolin kuumenemista. 65 nm prosessori on myös mahdollistanut osien vähentämisen emolevyltä, joka laski valmistuskustannuksia.


title: Xbox 360

text: Falconin ominaisuudet:Opus suunniteltiin siksi, että Microsoftilla oli varastoissa suuri määrä RRODin takia palautettuja Xenonien koteloita. Opus vastaa pitkälti Falconia ilman HDMI-liitäntää. Tätä versiota on käytetty vain takuupalautuksena tulevissa laitteissa. Ensimmäiset laitteet palautuivat takuukorjauksista tällä emolevyllä kesällä 2008.


title: Xbox 360

text: Opuksen ominaisuudet:Jasper julkaistiin loppuvuodesta 2008 ensin Arcade-malleihin. 65 nm grafiikkapiiri mahdollisti virtalähteen tehon laskemisen 150 wattiin. Mallissa on myös uusi eteläsilta ja 256 MB flash-muisti. 256 MB muisti on vain Arcade-malleissa, joissa NXE-käyttöliittymää ei voi asentaa kiintolevylle. Jasper tuottaa huomattavasti vähemmän lämpöä kuin aiemmat mallit ja tämä voidaan kuulla laitteen käyntiäänessä.Valhalla-emolevyllä viitataan vuoden 2010 E3-messuilla julkistetun Xbox 360 250 GB tai Slimin emolevyyn. Tässä mallissa sekä grafiikkapiiri että prosessori on integroitu samalle piirille, käyttäen 45 nm:n teknologiaa. Tämän vuoksi Valhalla-mallin sähkönkulutus on saatu huomattavasti pienemmäksi aiempiin malleihin verrattuna, jolloin konsoli myös tuottaa käydessään paljon vähemmän lämpöä. Näin myös kauan Xbox 360 -konsoleita vaivannut RRoD-virhetilan riski on saatu eliminoitua käytännössä kokonaan uudesta mallista. Emolevy sisältää myös teknologiaa joka on suunniteltu auttamaan konsolia itseään huomaamaan mahdollisen ylikuumenemisen riskin sekä riskitekijät ja sammuttamaan itsensä (käyttäjälle siitä ensin ilmoitettuaan) järjestelmän viilenemisen ajaksi, jotta ylikuumenemiselta ja laitteiston potentiaaliselta vaurioitumiselta voidaan välttyä.


title: Xbox 360

text: Valhalla-mallin on huhuttu olevan Microsoftin viimeinen emolevy- ja laitteistopäivitys Xbox 360-konsoliin, ennen seuraavan sukupolven konsolin julkaisua.


title: Xbox 360

text: Xbox 360 Gamer Guide oli Xbox 360:n alkuperäinen käyttöliittymä. Se vastaa Xboxin Dashboardia, mutta toisin kuin Xboxilla, Guiden saa näkyviin milloin vain painamalla ohjaimen logonappia. Uusi käyttöliittymä sisältää myös huomattavasti Dashboardia enemmän toimintoja eheämmässä kokonaisuudessa. Guidea voi myös muokata omilla teemoilla.


title: Xbox 360

text: Guideen kuuluu viisi sivua: Marketplace, Xbox Live, Games, Media ja SystemJokaisella sivulla Systemiä lukuun ottamatta näkyy myös pelaajakortin tiivistelmä, joka näyttää pelaajanimen, kuvan, arvostuksen, pelaajapisteet ja valitun taitotason. Pelaajakorttia painamalla aukeava kortin laajempi muoto kerää lisäksi tietoa pelaajan suorituksista jokaisessa pelissä ja mahdollistaa myös esimerkiksi oman moton kirjoittamisen.


title: Xbox 360

text: Guiden avulla kaverilistaan pääsee käsiksi milloin vain – niin pelatessa kuin elokuvia katsoessa – ja käyttöliittymän ollessa aina taustalla päällä omaa musiikkiaan voi soittaa missä pelissä tahansa.


title: Xbox 360

text: Xbox 360:n Dashboard on ensimmäisen Xboxin Dashboardia monipuolisempi. Sen avulla voidaan esimerkiksi katsella valokuvia ja DVD-elokuvia, soittaa musiikkitiedostoja, hakea Live Arcade -pelejä, ym. Dashboardin version voi selvittää System > Console Settings > System Info -valikon takaa (D:2.x.xxxx.x). Samassa valikossa näkyy myös laitteen ID- ja sarjanumerot.


title: Xbox 360

text: Tämä käyttöliittymä on käytössä enää vain niissä Xboxeissa, joita ei ole käytetty Live-palvelussa marraskuun 2008 jälkeen. Tuolloin julkaistiin pakollisena päivityksenä käyttöliittymän uusi versio NXE.


title: Xbox 360

text: Microsoft julkaisi marraskuussa 2008 käyttöliittymän täydellisen päivityksen. Välilehdistä (Blades) luovuttiin ja käyttöliittymä muuttui + -näppäimellä tai vasemmalla tatilla navigoitavaksi, neljää suuntaa käyttäväksi NXE Dashboardiksi.


title: Xbox 360

text: Dashboard koostuu nyt ylös-alas-akselilla rullaavista ”otsikoista”. Otsikon ollessa valittuna oikealle liikkumalla pääsee kyseisen otsikon alaisiin tarkempiin valintoihin.


title: Xbox 360

text: Otsikoista tärkein lienee My Xbox, josta voi käynnistää kiintolevyllä ja dvd-asemassa olevia pelejä, tutkia omaa profiiliaan ja pelien saavutustietoja. Tästä otsikosta säädetään myös konsolin asetukset ja selataan kiintolevyllä olevia tiedostoja.


title: Xbox 360

text: Muita otsikoita ovat muun muassa Live-ystävien tilan näyttävä Friends, sosiaaliseen mediaan liittyvä My Community, jonka alla ovat Facebook ja Twitter sekä Liven kauppapaikkaan vievät Game Marketplace ja Video Marketplace.


title: Xbox 360

text: Xbox Logo-näppäimestä tulee esille alkuperäisen pelinaikaisen Guiden korvannut käyttöliittymä, jossa ovat yhä blade-tyyppiset välilehdet. Päävälilehdellä hallitaan viestintää ja ystävätoimintoja. Muilla välilehdillä esitetään tekstivalintoina tärkeimmät toiminnot, kuten esimerkiksi taustaladattavan tiedoston lataustilanne tai taustamusiikin valinta ja toisto. Tässä valikossa ovat myös esillä kellonaika ja ohjaimen akkujen latausaste.


title: Xbox 360

text: NXE toi mukanaan avatar-hahmot Xbox 360:een. Avatar luodaan erillisellä sovelluksella Dashboardin kautta ja se näkyy My Xbox-otsikon ollessa valittuna. Jotkin pelit osaavat käyttää avatarta pelihahmona ja avatarin kuva voidaan valita Live-verkkopalvelussa näkyväksi pelaajaikoniksi.


title: Xbox 360

text: Esiasetettuna jotkut Xbox-pelit toimivat Xbox 360:llä. Listan ensimmäinen versio sisälsi tuen noin 200–250 pelille maasta riippuen. Microsoft on lopettanut alkuperäisten Xbox-pelien sovittamisen Xbox 360:lle. Xbox-pelien pelaaminen vaatii kiintolevyn, sekä ilmaisen Xbox-emulaattorin, jonka saa joko Live-palvelun kautta tai itse hakemalla sen Xbox 360:n kotisivuilta ja tallentamalla CD tai DVD -levylle.


title: Xbox 360

text:
Joidenkin tietojen mukaan yli kolmekymmentä prosenttia myydyistä Xbox 360 -konsoleista vaatii myöhemmin korjausta teknisen vian takia.
5. heinäkuuta 2007 Microsoft ilmoitti takuuajan pidentämisestä kolmeen vuoteen tapauksissa, joissa ilmenee kolmen vilkkuvan punaisen valon virheilmoitus (”Red Ring of Death”, lyhenne RRoD). Samalla Microsoft ilmoitti, että rikkinäisten Xbox 360 -konsoleiden määrä oli kohtuuttoman suuri. Yhtiö totesi tiedotteessaan tietävänsä, että Red Ring of Death johtuu heikosta virtapiirien jäähdytyksestä, jonka takia konsoli jumiutuu. Microsoft oli myös varannut 800–850 miljoonan euron suuruisen summan takuukorjausten tekemiseen.


title: Xbox 360

text: Tekniset parannukset konsolin uudemmissa versioissa ovat vähentäneet merkittävästi RRoDin esiintymistä, mutta julkisuuteen on noussut virhe E74, joskin huomattavasti harvinaisempana kuin RRoD. Huhtikuussa 2009 Microsoft otti kuitenkin E74:n laajennetun kolmen vuoden takuun piiriin.


title: Viron ja Venäjän rajasopimus

text: Viron ja Venäjän rajasopimus (maa- ja vesirajasopimukset) allekirjoitettiin valtioiden välillä 18. toukokuuta 2005 Moskovassa. Venäjän ulkoasiainministeri Sergei Lavrov ilmoitti Viron ulkoasiainministeri Urmas Paetille, että Venäjä ratifioi sopimuksen Viron jälkeen.


title: Viron ja Venäjän rajasopimus

text: Sopimuksen piti vahvistaa Viron ja Venäjän välinen raja. Sopimuksen mukaan osapuolet luopuvat 128,6 hehtaarista maata ja 11,4 neliökilometristä vesialuetta vaihtamalla kummankin osapuolen tahdon mukaisesti. Venäjä ja Viro saavuttivat sopimuksesta periaatteellisen yksimielisyyden marraskuussa 1996. Sopimusehdotukseen oli tehty vähäisiä muutoksia maaliskuuhun 1999 mennessä. Tammikuussa 2005 Viron hallitus ilmoitti hyväksyvänsä sopimuksen ja olevansa valmis allekirjoittamaan sen.


title: Viron ja Venäjän rajasopimus

text: Maarajasopimuksen mukaan Venäjä luovutti Virolle 115,5 hehtaaria maata, jonka poikki kulkee virolainen tie. Tämän vastineeksi Viro luovutti Venäjälle 68,9 hehtaaria metsäistä aluetta Meremäen piirissä ja 33,9 hehtaaria maata Värskan piirissä. Vesialuesopimuksen mukaan kumpikin osapuoli saa käyttää omaa puoltaan Peipsijärvestä. Venäjä saa pääsyn järveltä Narvanjoelle, ja Viro saa osia Piirissaaren lähistöllä olevasta vesialueesta.


title: Viron ja Venäjän rajasopimus

text: Viron ja Venäjän välisen rajan kokonaispituudeksi tuli 460,6 kilometriä, mistä maarajaa on 138 kilometriä.


title: Viron ja Venäjän rajasopimus

text: Rajan on määrittänyt tähän mennessä Tarton rauhansopimus vuodelta 1920 sekä neuvostovallan aikana vuonna 1944 tehty päätös eräiden raja-alueiden siirrosta Viron neuvostotasavallasta Venäjän neuvostotasavaltaan. Viimeksi mainittua päätöstä on Virossa pidetty pätemättömänä siksi, että Viron on esitetty tulleen Neuvostoliiton miehittämäksi, minkä vuoksi päätös miehittäjän suorittaman toimenpiteenä olisi perusteiltaan väärä ja mitätön.


title: Viron ja Venäjän rajasopimus

text: Venäjän näkökulmasta taas Venäjän neuvostotasavalta luovutti Pietarin ja Pihkovan kuvernementteihin kuuluneita alueita Virolle Tarton rauhassa 1920, mitkä Viron neuvostotasavalta palautti 1944 Venäjän neuvostotasavallalle.


title: Viron ja Venäjän rajasopimus

text: Venäjä on myös korostanut, ettei se ole käynyt 1940 sotaa Viroa vastaan ja näin ollen siitä ei ole voinut tulla sodankäynnin tuloksena miehittäjää ja että Viro on liittynyt Neuvostoliittoon riigikogun päätöksellä, minkä vuoksi väite miehittämisestä ei olisi pätevä. Virolaisen näkökulman mukaan väite on kestämätön, sillä perusteella, että Neuvostoliitto painosti Viron hallituksen eroamaan, valitsi uuden hallituksen, sekä hajotti parlamentin ja järjesti uudet vaalit 14.–15. heinäkuuta 1940, joissa valittiin neuvostomyönteinen parlamentti . Tämän se pystyi helposti tekemään, koska maassa oli yli 100 000 neuvostosotilasta.


title: Viron ja Venäjän rajasopimus

text: Viron riigikogun tekemään sopimuksen ratifiointiin 20. kesäkuuta 2005 liitettiin varaumia, minkä vuoksi Venäjän ulkoasiainministeriö ei vienyt sopimusta Venäjän valtakunnanduuman hyväksyttäväksi. Riigikogussa 78 kansanedustajaa hyväksyi rajasopimuksen, neljä äänesti vastaan eikä kukaan läsnä olevista äänestänyt tyhjää. Sopimuksen hyväksymiseksi piti olla 2/3 enemmistö.


title: Viron ja Venäjän rajasopimus

text: Ratifiointiesityksen johdannossa viitattiin siihen, että Viron tasavalta on 1918 perustetun Viron tasavallan oikeudellinen seuraajavaltio ja että Tarton rauhansopimus Neuvosto-Venäjän ja Viron kesken on edelleen voimassa.


title: Viron ja Venäjän rajasopimus

text: Ratifiointiesityksestä poistettiin suorat viittaukset miehittämiseen ja alueliitoksen, mutta siinä viitattiin riigikogun julistukseen 7. joulukuuta 1992 perustuslaillisen järjestyksen perustamisesta, missä mainitaan Viron tulleen 1940 Neuvostoliiton aggression kohteeksi sekä tulleen laittomasti liitetyksi Neuvostoliittoon.


title: Viron ja Venäjän rajasopimus

text: Venäjän liittoneuvoston kansainvälisten suhteiden valiokunnan puheenjohtajan Mihail Margelovin mukaan sopimus riigikogun ratifioimassa muodossa ei tyydytä Venäjää, koska jo sopimustekstin laadinnassa Viron ja Venäjän kesken pidettiin vuoden 1944 rajamuutosta pätevänä. Hänen mukaansa johdannosta voi seurata se, että Venäjälle asetetaan myöhemmin aluevaatimuksia, minkä vuoksi Euroopan unionin tukeman Viron tapaan Venäjällä ei ole kiire hyväksyä sopimusta muuta kuin itselleen edullisilla ehdoilla.


title: Viron ja Venäjän rajasopimus

text: Venäjän ulkoasiainministeriön jätettyä 27. toukokuuta 2005 nootin sopimuksen sisältämien asioiden sitomattomuudesta ilmoitti Viron ulkoasiainministeri Urmas Paet, ettei Virolla ole Venäjälle aluevaatimuksia. Tästä huolimatta Venäjän hallitus päätti 13. elokuuta 2005 olla esittämättä Viron ja Venäjän välistä rajasopimusta Venäjän valtakunnanduumalle ratifioitavaksi.


title: Viron ja Venäjän rajasopimus

text: Baltian maista Liettuan rajasopimus allekirjoitettiin 1997 ja sen ratifiointiasiakirjat vaihdettiin 12. elokuuta 2003. Virolla ja Latvialla ei ole voimassa olevaa rajasopimusta Venäjän kanssa. Latvian ja Venäjän välinen rajasopimus piti allekirjoittaa 10. toukokuuta 2005, mutta se jäi allekirjoittamatta, koska Latvia esitti siihen varaumia. Venäjän presidentti Vladimir Putinin mukaan Latvia ei saa Pytalovon (Abrenen) aluetta, vaan "kuolleen aasin korvat".


title: Viron ja Venäjän rajasopimus

text: Viron vapaussodan jälkeen solmitussa Tarton rauhansopimuksessa Viroon kuuluivat sen nykyisten alueiden lisäksi niin sanottu Viron Inkeri Narvajoen itäpuolelta ja Petserimaa, Setumaan Venäjän-puoleinen osa.


title: Viron ja Venäjän rajasopimus

text: Venäjä ja Viro solmivat rajasopimuksen 17. helmikuuta 2014. Sen avulla pyrittiin estämään rajaloukkaukset ja laittomat rajanylitykset. Kumpikaan maa ei kuitenkaan ole ratifioinut sitä. Syyskuussa 2015 Viro aloitti 110 kilometrin pituisen raja-aidan rakentamisen Venäjän vastaiselle rajalleen.


title: Vanhauskoisuus

text: Vanhauskoisuus-termiä käytetään useasta eri asiasta. Yleisimmin vanhauskoisuudella tarkoitetaan Venäjän ortodoksisen kirkon 1600-luvulla syntynyttä protestiliikettä. Venäjän vanhauskoisista käytettyjä muita nimityksiä ovat raskolnikot ja starovertsit.


title: Vanhauskoisuus

text: Myös nykyiset Suomen evankelis-luterilaisen kirkon naispappeuden vastustajat kutsuvat joskus itseään vanhauskoisiksi.


title: Vanhauskoisuus

text: Tsaari Aleksei Mihailovitš alkoi uudistaa kirkon käytäntöjä ja jumalanpalvelustekstejä vuonna 1656. Käytännön työn teki patriarkka Nikon. Hän muutti vanhan slaavilaisen liturgian järjestyksen kreikkalaiseen muotoon, jossa oli pieniä eroja Venäjällä käytössä olleisiin jumalanpalvelusteksteihin verrattuna. Venäläinen kirkkoväki koki uudistukset maailmanjärjestyksen perustuksien järkkymisenä. Tärkein kiistakysymys koski ristinmerkin tekoa. Nikon vaihtoi aiemmin käytössä olleen kahdella sormella tehtävän ristinmerkin kolmisormiseksi. Suuri määrä kansaa koki muutokset lopunajallisiksi merkeiksi, jotka paljastivat Venäjän valtion ja kirkon antikristuksen edustajiksi.


title: Vanhauskoisuus

text: Vanhauskoisten johtajaksi nousi esipappi Avvakum. Kapinointi alkoi heti, kun uudistukset oli hyväksytty vuonna 1656.


title: Vanhauskoisuus

text: Avvakum ja monia muita vanhauskoisia poltettiin roviolla vuonna 1682. Vanhauskoiset painuivat maan alle tai pakenivat valtakunnan syrjäseuduille. Vanhauskoisuuden tärkeimmiksi tukialueiksi tulivat pohjoiset syrjäiset alueet. Näitä olivat mm. Solovetskin luostari ja sen lähialueet: Pomori eli Vienanmeren rannikko, Arkangelin alue, Komi, Laatokan ja Äänisen seutu Luoteis-Venäjällä. Muita vanhauskoisten alueita olivat Vetka (entinen Puolan alue), Donin seutu ja Tsernigovtsina. Vanhauskoisilla oli Suomen puolella Ilomantsissa Megrijärven ja Pahkalammen erämaaluostarit sekä Juuan Vuokon kylässä Pyötikön luostari ja Kuusamon itäosassa Tavajärven luostari. Vanhauskoiset hajaantuivat useiksi eri lahkoiksi, joiden kaksi päähaaraa olivat papilliset ja papittomat.


title: Vanhauskoisuus

text: Vanhauskoisia on yhä olemassa. Nykyään enemmistö vanhauskoisista elää melko yhtenäisesti, mutta ei enää eristyneenä muusta maailmasta. Vanhauskoiset asuvat nykyään Baltian maissa, Valko-Venäjällä, Pietarin alueella, Volgan seudulla, Brjanskissa ja Moldovassa. Kaikkien vanhauskoisuuden suuntauksien keskuspaikka on Moskova, jossa vanhauskoisten kirkkoja on kolme. Virossa on vajaat 10 000 vanhauskoista.


title: Vanhauskoisuus

text: Kahdeksanpäätyinen risti. Vanhauskoisten ristitunnus on uuden ortodoksikirkon 6-päätyisestä rististä poiketen 8-päätyinen.


title: Vanhauskoisuus

text: Ristinmerkin tekeminen. Ristinmerkin tehdessään vanhauskoiset pitävät pystyssä etu- ja keskisormen ja painavat peukalolla kämmeneen nimettömän ja pikkusormen. Symbolit näillä sormilla tarkoittavat samaa kuin nykyisessäkin ristinmerkissä (peukalo, etu- ja keskisormi yhdessä): Kolminaisuutta ja Kristuksen kahta luontoa.


title: Ed Gein

text: Edward Theodore "Ed" Gein (27. elokuuta 1906 Vernon County, Wisconsin – 26. heinäkuuta 1984) oli eräs Yhdysvaltain historian tunnetuimpia ja erikoisimpia murhaajia. Wisconsinilaisessa Plainfieldin pikkukylässä elänyt Gein ryösti hautoja ja surmasi ainakin kaksi naista. Uhrien ruumiista hän valmisti itselleen vaatteita, astioita, huone- ja tarvekaluja.


title: Ed Gein

text: Gein saattoi olla myös sarjamurhaaja tai kannibaali, vaikka sitä ei ole koskaan pystytty todentamaan.


title: Ed Gein

text: Yhdysvaltalainen yhtye Slayer on tehnyt Ed Geinistä kappaleen nimeltä Dead Skin Mask.


title: Ed Gein

text: Edwardin isovanhemmat olivat syntyperältään saksalaisia. Hän varttui isänsä George P. Geinin (1873–1940), äitinsä Augusta (o.s. Crafter) Geinin (1878–1945) ja isoveljensä Henry G. Geinin (1901–1944) kanssa eristyksissä ulkomaailmasta.


title: Ed Gein

text: Edwardin isä oli alkoholisoitunut ja pahoinpiteli perhettään. Hän oli useimmiten työttömänä. Äiti taas oli jyrkän uskonnollinen, ja kaikki seksuaalisuuteen liittyvä oli Geinin perheessä ankarasti kiellettyä. Äiti piti muutenkin perhettään tiukassa hirmuvallassa siteeraten jatkuvasti Raamattua.


title: Ed Gein

text: Augusta Gein oli aikasemmin pitänyt sekatavarakauppaa kylällä mutta lopetti sen ja kielsi perheeltään kaikki kontaktit ulkomaailmaan ja muihin ihmisiin. Hän toisti jatkuvasti, että kaikki naiset ovat huoria, ja pakotti perheensä muuttamaan kylältä syrjäseudulle metsän keskelle, yksinäiselle maatilalle täysin eristyksiin muusta maailmasta.


title: Ed Gein

text: Edward kasvoi sairaassa, eristäytyneessä ympäristössä ujoksi lapseksi, joka ei saanut edes koulussa minkäänlaisia ystäviä; osin siksi, että hän käyttäytyi oudosti, ja osin siksi, että hänen äitinsä oli jyrkästi kieltänyt häntä puhumasta muille ihmisille. Äiti oli Edwardin ainoa ja paras ystävä, johon hänellä oli eräänlainen viha-rakkaus-suhde.


title: Ed Gein

text: Maaliskuussa 1944, jolloin Edward oli 37-vuotias, veljekset joutuivat metsäpalon keskelle, ja Edward kadotti Henryn näköpiiristään. Samassa hän juoksi poliisiasemalle ja kertoi, mitä oli tapahtunut, mutta vaikka hän oli omien sanojensa mukaan hukannut veljensä, hän pystyi silti johdattamaan poliisit suoraan tämän palaneen ruumiin luokse. Henryn päästä löydettiin myös jälkiä iskuista tylpällä esineellä, mutta tutkijat eivät ottaneet tätä seikkaa huomioon ja päättelivät Henryn kuolleen savukaasumyrkytykseen.


title: Ed Gein

text: Edwardin ollessa 39-vuotias hänen äitinsä kuoli aivoinfarktiin, ja Edwardin maailma romahti. Äiti oli jo vuosia ollut miehen koko elämä: hän oli asunut kahdestaan äitinsä kanssa isänsä ja veljensä kuoltua.


title: Ed Gein

text: Äidin kuoltua Edward alkoi asua vain yhdessä huoneessa keittiön lisäksi, ja kaikki jätteet saivat jäädä sisälle mätänemään. On todettu, että tietyntyyppisen skitsofrenian oireiluun kuuluu juuri roskien ja romun keräily. Sen lisäksi, että Edward jätti roskat sisälle, hän keräsi taloonsa romua, kuten radioita, vaikka talossa ei ollut sähköä. Hän keräsi myös pureskeltuja purukumeja lasipurkkeihin.


title: Ed Gein

text: Edward ei tiettävästi äitinsä kuoleman jälkeen enää käynyt tämän huoneessa: hän oli laudoittanut huoneen oven kiinni. Rikostutkijat löysivät huoneen täydellisen siistissä järjestyksessä, oletettavasti sellaisessa kuin hänen äitinsä oli sen jättänyt. Koko huone oli paksun pölyn peitossa, ja seinätapetit olivat haalistuneet ja rapistuneet.


title: Ed Gein

text: Edward kärsi skitsofreniasta, ja jäätyään yksin äidin kuoltua hän ei enää kyennyt hallitsemaan mieltään vaan joutui psykoosiin. Edwardin kerrotaan kuulleen ja nähneen harhoja sekä haistaneen tuoksuja, joita ei todellisuudessa ollut olemassa. Lisäksi hänen mielensä alkoi vallata pakottava tarve alkaa käyskennellä paikallisella hautausmaalla.


title: Ed Gein

text: Edward Gein luki väkivaltaisia kauhusarjakuvia, ja lisäksi hänen kotoaan löydettiin kuvamateriaalia toisen maailmansodan keskitysleireistä. Kauhusarjakuvien väkivaltakuvaston lisäksi uutiset transsukupuolisuudesta toimivat kiihottimina Edwardin alkaessa harrastaa haudanryöstelyä. Hänen käsityksensä transsukupuolisuudesta ei ollut itsensä kastroiminen vaan ulkoinen muuttuminen. Edward kaivoi ylös naisten ruumiita hautaamisen jälkeisenä yönä ja silpoi niitä talollaan eri tavoilla. Hänen kerrottiin olleen hyvin kiinnostunut siitä, keitä oltaisiin lähipäivinä hautaamassa ja minne.


title: Ed Gein

text: Joitakin vuosia äitinsä kuoleman jälkeen Edward yritti kaivaa myös tämän ruumista ylös mutta epäonnistui yrityksessä, koska arkku oli valettu sementtiin.


title: Ed Gein

text: Erityisen kiinnostunut Edward oli naisten sukupuolielimistä. Hänen taloltaan löydettiin laatikollinen irti leikattuja naisten häpyjä, joista yksi oli maalattu hopean väriseksi ja koristeltu punaisella nauhalla. Hänen kerrotaan kiinnittäneen niitä oman sukupuolielimensä päälle muiden rituaalien lomassa. Lisäksi hän valmisti vyön irti leikatuista nänneistä ja söi ruokaa pääkalloista tehdyillä astioilla.


title: Ed Gein

text: Edwardin vääristynyt suhtautuminen naisiin näkyi muun muassa kasvonaamioista, jotka hän oli valmistanut oikeiden ihmisten kasvonahasta, ja housuista, jotka hän oli tehnyt naisten säärien ihosta ollakseen kirjaimellisesti "naisen nahoissa". Edwardin hurjin luomus oli ihmisnahasta tehty kokovartalopuku, joka yllään hän toisinaan kulki tiluksillaan.


title: Ed Gein

text: Edward Geinin ensimmäisen murhan uhri on edelleen kiistanalainen. Ensimmäinen virallinen uhri oli kyläläinen Mary Hogan, mutta on erittäin suuri epäilys, että Edward olisi myös tappanut veljensä vuosia aikaisemmin.


title: Ed Gein

text: Edward surmasi kylmäverisesti ensimmäisen virallisen uhrinsa, 51-vuotiaan Mary Hoganin, vuonna 1954. Edward kuljetti ruumiin silvottavaksi kotitalolleen. Rouva Hogan oli uhkea, suurikokoinen nainen, ja hänen kerrottiin usein "kiroilleen kuin merimies" ja kertoilleen ja vitsailleen rivouksia. Eräiden tulkintojen mukaan Edward olisi mielessään nähnyt rouva Hoganin äitinsä kaltaisena.


title: Ed Gein

text: Vuonna 1957 Edward toisti surmatekonsa ja ampui rautakaupan myyjän Bernice Wordenin. Murha-aamuna Edward vieraili Wordenin rautakaupassa ja tutki kaupassa myytäviä aseita. Wordenin huomaamatta Edward latasi kädessään olleen kiväärin ammuksella, jonka hän oli tuonut paikalle salaa, ja ampui Wordenia selkään. Edward kuljetti myös Wordenin ruumiin kotitaloonsa silvottavaksi.


title: Ed Gein

text: Wordenin poika Frank Worden löysi verijäljet rautakaupan lattialta, ja poliisin kysyessä mahdollista syyllistä tämä ilmoitti välittömästi tekijäksi Edward Geinin. Edward oli laskenut leikkiä jo aiemmin, että Mary Hoganin ruumis on hänen maatilallaan, mutta kaikki olivat pitäneet sitä vain esimerkkinä miehen sairaasta huumorintajusta. Edward onnistui puhumaan itsensä pussiin poliisihaastattelussa väittämällä, että joku yrittää lavastaa hänet syylliseksi murhaan, vaikka tieto surmatyöstä ei mitenkään olisi voinut levitä vielä Edwardille saakka. Edward otettiin kiinni, ja poliisi lähti tutkimaan hänen maatilaansa.


title: Ed Gein

text: Talossa ei ollut sähköjä, joten poliisien täytyi turvautua lyhtyihin ja taskulamppuihin, ja myös talossa liikkuminen oli vaikeaa sekasorron vuoksi. Talon ovet olivat lukossa, joten poliisit päättivät käydä katsomassa talon puuliiteristä. Pimeässä yksi poliiseista törmäsi johonkin, joka paljastui ylösalaisin katonrajasta käsistä ja jaloista köysissä roikkuvaksi Wordenin ruumiiksi, jolta oli poistettu pää ja sukupuolielimet peräaukkoa myöten. Ruumis oli myös suolistettu kuten riistaeläin: avattu rintakehästä jalkoväliin. Wordenin sisäelimiä ja päätä ei löydetty, mutta poliisit löysivät hänen sydämensä säilöttynä muovipussiin Edwardin talosta.


title: Ed Gein

text: Murtauduttuaan sisään taloon poliisit löysivät tutkimustensa yhteydessä yhdeksän naisten kasvoista tehtyä naamiota, irti leikattuja huulia roikkumassa langanpäissä, kuivettuneita ja kutistuneita päitä, laatikollisen suolassa kieriteltyjä häpyjä, ihmisnahalla päällystetyn lampunvarjostimen ja Edwardin ihmisnahasta valmistaman kokovartalopuvun. Paperipussista löytyi Mary Hoganin kasvoista valmistettu naamio, johon oli kiinnitetty koukkuja, ikään kuin naamion seinälle ripustamista varten.


title: Ed Gein

text: Kaikkiaan Edwardin valmistamiin esineisiin ja naamioihin oli käytetty 15 eri ihmisruumiin osia, joista osa oli kahdesta murhatusta naisesta ja osa ylös kaivetuista ruumiista.


title: Ed Gein

text: Mieleltään sairaana Edward joutui laitoshoitoon, jossa hän kuoli 77-vuotiaana vuonna 1984 keuhkosyövän aiheuttamaan sydänpysähdykseen ja hengityksen lamaantumiseen. Hoitohenkilökunnan mukaan hän suostui aina yhteistyöhön ja oli erittäin hyvätapainen. Hän jopa keräsi rahaa ulkomaanmatkaa varten.


title: Ed Gein

text: Edward muuttui kuitenkin sairaalassaoloaikanaan usein täydenkuun aikaan hyvin levottomaksi ja kertoi tarinoita naisista ja yksityiskohtia myöten kaiken, mitä haluaisi tehdä heille. Hän kuitenkin rauhoittui ja hänen käytöksensä palasi normaaliksi välittömästi täydenkuun jälkeen. Edward saattoi näin ollen olla ns. kuuhullu.


title: Ed Gein

text: Hänet on haudattu Plainfieldin hautausmaalle äitinsä viereen.


title: Viidakkokirja

text: Viidakkokirja () on Rudyard Kiplingin tunnetuimpia teoksia. Se on tarinakokoelma Intian viidakoista. Keskeiset kolme tarinaa kertovat viidakossa susien kanssa kasvaneesta "Mowgli"-pojasta. Kokoelman tarinat ilmestyivät ensi kerran aikakauslehdissä 1893–1894, kirjamuodossa 1894. Osa tarinoista oli Kiplingin isän John Lockwood Kiplingin kuvittamia. Kipling syntyi Intiassa ja vietti kuusi ensimmäistä elinvuottaan siellä. Vietettyään noin vuosikymmenen Englannissa hän muutti takaisin Intiaan ja työskenteli siellä kuusi vuotta. Kipling kirjoitti tarinakokoelman Vermontissa asuessaan.


title: Viidakkokirja

text: Näistä tarinoista Disney on tehnyt piirrosfilmin "Viidakkokirja" vuonna 1967. Vuosina 1967–1971 Neuvostoliitossa tehtiin Kiplingin tarinoiden pohjalta viisiosainen lyhytelokuvasarja, joka lopuksi julkaistiin yhtenä elokuvana nimellä "Mowgli" ("Maugli"). Näytelmäelokuvaksi tarina on filmattu 1942 ("Viidakon poika"), 1994 ("Rudyard Kiplingin viidakkokirja"), 1997 ("") ja 1998 (""). Toinen piirrossarja tehtiin Japanissa 1989. Disney teki omalle elokuvalleen jatko-osan "Viidakkokirja 2" vuonna 2003, ja vuonna 2016 Disneyltä ilmestyi näytelty "Viidakkokirja"-elokuva. Netflix ja The Imaginarium työstävät Viidakkokirjasta omaa elokuvaa nimeltä "Mowgli", joka julkaistaan vuonna 2018.


title: Viidakkokirja

text: Keskeisten tarinoiden hahmoja ovat


title: Viidakkokirja

text: Mowgli-tarinoiden lisäksi tunnetaan kertomus "Rikki-Tikki-Tavista", mungosta, joka urheasti puolustaa ihmisperhettä kobran hyökkäyksiltä.


title: Viidakkokirja

text: Suomeksi kirja ja sen jatko-osa "Second Jungle Book" ovat ilmestyneet useina eri laitoksina:


title: Julie Andrews

text: Dame Julie Andrews, alkuperäiseltä nimeltään Julia Elizabeth Wells, (s. 1. lokakuuta 1935 Walton-on-Thames, Surrey, Englanti) on englantilainen Oscar-palkittu näyttelijä, laulaja ja lastenkirjailija. Hänet tunnetaan muun muassa rooleistaan musikaalielokuvissa "Maija Poppanen" (1964) ja "Sound of Music" (1965).


title: Julie Andrews

text: Andrews on palkittu uransa aikana muun muassa Oscarilla, viidellä Golden Globella, Baftalla, kahdella Primetime Emmyllä, kolmella Grammyllä sekä Disney Legends -palkinnolla. Vuonna 2001 hän sai Kennedy Center Honors -palkinnon myötävaikutuksestaan Yhdysvaltain kulttuurissa ja vuonna 2007 hän sai Screen Actors Guild -elämäntyöpalkinnon. Hänen kirjoittamansa kirjat ovat lähes kaikki nousseet Yhdysvalloissa bestseller-listojen kärkeen.


title: Julie Andrews

text: Andrews näytteli debyyttiroolinsa teatterissa vuonna 1947, Lontoon West Endissä. Hän oli tuolloin vain 12-vuotias, mutta tenori-isäpuoli ja pianistiäiti olivat kouluttaneet häntä esiintymään pienestä pitäen, ja hän oli esiintynyt jo toisen maailmansodan aikana viihdytyskiertueilla toisen lapsitähden Petula Clarkin kanssa. Andrewsilla oli harvinainen neljän oktaavin laajuinen sopraanoääni, joka teki hänestä poikkeuksellisen taitavan laulajan ja suositun musikaalitähden.


title: Julie Andrews

text: Esiinnyttyään joitakin vuosia Lontoon teatterilavoilla Andrews siirtyi Yhdysvaltoihin. Ensiesiintymisensä Broadwaylla hän teki musikaalissa "The Boy Friend" vuonna 1954, vain 18-vuotiaana. Vuonna 1956 Andrews sai Eliza Doolittlen roolin musikaalista "My Fair Lady", josta tuli menestys ja Andrewsin läpimurtorooli.


title: Julie Andrews

text:
Valtavan suosion saavuttaneesta "My Fair Ladystä" tehtiin nopeasti elokuvaversio, mutta Andrews ei saanut elokuvan pääosaa. Tuottaja Jack Warner, joka halusi pelata varman päälle ja varmistaa elokuvan suosion, antoi pääroolin aikansa suosituimmalle naisnäyttelijälle Audrey Hepburnille, vaikka tämä ei osannut laulaa. Marni Nixon toimi elokuvassa Hepburnin haamulaulajana.
Andrews teki kuitenkin elokuvadebyyttinsä samana vuonna kuin "My Fair Lady" -elokuva sai ensi-iltansa. Walt Disney palkkasi hänet päärooliin vuoden 1964 musikaalielokuvaansa "Maija Poppanen" nähtyään Andrewsin Broadwayllä näyttelemässä kuningatar Guinevereä musikaalissa Camelot. Elokuvasta tuli Disney-yhtiön suurin menestys siihen mennessä. Andrewsin roolisuoritus oli kriitikoiden ylistämä ja hänet palkittiin parhaan naispääosan Oscarilla ja Golden Globella sekä Grammyllä elokuvan musiikista tehdystä levystä. Andrews on ainoa näyttelijä, joka on voittanut pääosa-Oscarin Disneyn elokuvasta. Päihitettyään Audrey Hepburnin Golden Globe -kisassa Andrews päätti kiitospuheensa sarkastisesti kiittämällä "miestä joka teki tämän mahdolliseksi, Mr. Jack Warneria".


title: Julie Andrews

text: Seuraavana vuonna 1965 Andrews näytteli ja lauloi pääroolin elokuvassa "Sound of Music", josta tuli vielä "Maija Poppastakin" suurempi menestys, yksi kaikkien aikojen menestyneimmistä elokuvista sekä kaikkien aikojen menestynein musikaalielokuva. On arvioitu, että "Sound of Musicin" on nähnyt jopa miljardi ihmistä. Ohjaaja Robert Wise päätti palkata Andrewsin pääosaan nähtyään kaksi minuuttia Andrewsin roolisuoritusta "Maija Poppasen" leikkaamattomasta versiosta. "Sound of Musicin" soundtrack-levyä, jonka useimmat laulut esittää Andrews, on myyty yli kymmenen miljoonaa kappaletta.


title: Julie Andrews

text: "Maija Poppasen" ja "Sound of Musicin" jälkeen Andrewsista tuli hetkeksi Hollywoodin tavoitelluin naistähti, joka vieraili lukuisissa tv-ohjelmissa ja sai muun muassa jalanjälkensä Grauman’s Chinese Theatren edustan betonilaattaan. "Sound of Musicia" seuraavana vuonna hän näytteli naispääosat George Roy Hillin kolmetuntisessa historiallisessa eepoksessa "Havaiji" ("Hawaii", 1966) ja Alfred Hitchcockin jännityselokuvassa "Revitty esirippu" ("Torn Curtain", 1966).


title: Julie Andrews

text: 1960-luvun lopulla Andrews esiintyi kahden suuren musikaalielokuvan päärooleissa. "Star! – tähti" (1968) oli elämäkerrallinen elokuva musikaalitähti Gertrude Lawrencen elämästä, "Darling Lili" (1970) komediallinen musikaali. Suurten musikaalien aika alkoi kuitenkin olla ohi Hollywoodissa. Kumpikaan elokuva ei yltänyt "Maija Poppasen" tai "Sound of Musicin" suosioon. Tämän jälkeen Andrews keskittyi lähinnä perheeseensä ja muutti perheineen Sveitsiin.


title: Julie Andrews

text: Vuonna 1982 Andrews näytteli musikaalikomediassa "Victor/Victoria", jonka ohjasi hänen silloinen aviomiehensä Blake Edwards. Andrews palkittiin roolistaan viidennellä Golden Globe -palkinnolla, ja hän sai myös parhaan naispääosan Oscar-ehdokkuuden. Andrews näyttelee naista, joka näyttelee miestä, joka näyttelee naista saadakseen töitä. Vuonna 1995 Edwards muokkasi Victor/Victoria-elokuvasta näyttämökäsikirjoituksen, joka mahdollisti hänen vaimolleen paluun Broadwayn musikaalilavoille, joilta hän oli ollut poissa yli 30 vuotta. Musikaali pyöri 18 kuukautta loppuunmyydyille katsomoille, kunnes Andrews joutui vetäytymään ääniongelmien vuoksi. Ääniongelmat saivat hänet turvautumaan leikkaukseen, johon suostumistaan hän on jälkikäteen katunut.


title: Julie Andrews

text:
Andrewsin yhtenä tavaramerkkinä ollut neljän oktaavin lauluääni vaimentui pysyvästi kyseisessä leikkauksessa vuonna 1997. Leikkauksen jälkeen Andrews ei kyennyt laulamaan ja hänen puheääntäänkin vaivaa lievä käheys. Leikkauksensa jälkeen Andrews on toiminut aktiivisesti vaurioituneista äänihuulista kärsivien ihmisten auttamiseksi tukemalla tutkimusta äänihuulivaurioiden korjaamiseksi. Laulu-uransa päätyttyä Andrews ryhtyi kirjoittamaan lastenkirjoja ja hän omistaa Emma-tyttärensä kanssa pienen kustannusyhtiön, Julie Andrews Collectionin, jolle he kirjoittavat kirjoja yhdessä. Kirjat kuvittaa usein Tony Walton.
Vuonna 2001 Andrews näytteli elokuvassa "Prinsessapäiväkirjat", joka oli hänen ensimmäinen Disney-elokuva sitten "Maija Poppasen". Andrew näyttelee kuningatar Clarisse Marie Renaldia ja hän uusi roolin elokuvan jatko-osassa "Prinsessapäiväkirjat 2" vuonna 2004. Jatko-osassa Andrews lauloi ensi kertaa elokuvassa sitten hänen leikkauksensa. Hän lauloi kappaleen ”Your Crowning Glory” yhdessä Raven-Symonén kanssa ja kappale oli sävellajiltaan sopiva Andewsille, että hän pystyi laulamaan kappaleen. Elokuvan musiikkivastaava Dawn Soler kertoi Andrewsin onnistuneen ensimmäisellä otolla ja että koko työryhmä oli liikuttunut kohtausta kuvatessa.


title: Julie Andrews

text: Vuodesta 2004 Andrews on ääninäytellyt useissa elokuvissa. Hän ääninäytteli kuningatar Lilliania "Shrek"-elokuvasarjan elokuvissa "Shrek 2" (2004), "Shrek kolmas" (2007) ja "Shrek ja ikuinen onni" (2010). Andrews on ääninäytellyt myös muun muassa elokuvissa "Lumottu" (2007) ja "Itse ilkimys" (2010).


title: Julie Andrews

text: Vuonna 2016 Andrews ohjasi Australian oopperalle "My Fair Lady" -musikaalin, joka esitettiin Sydneyn oopperatalossa. Andrews on luonut lastensarjan "Julie's Greenroom", jossa hän näyttelee pääosaa ja jonka hän myös tuottaa. Sarja julkaistiin Netflixissä vuonna 2017.


title: Julie Andrews

text: Andrews on ollut kahdesti naimisissa. Vuosina 1959–1967 hän oli naimisissa englantilaisen nuoruudenrakkautensa Tony Waltonin kanssa, joka on Oscar-palkittu lavaste- ja pukusuunnittelija. Walton muun muassa suunnitteli "Maija Poppasen" puvustuksen ja osan lavastuksesta. Vuonna 1969 Andrews meni naimisiin elokuvaohjaaja Blake Edwardsin kanssa, jonka kanssa hän teki lukuisia yhteisiä elokuvia. Heidän avioliittonsa päättyi 88-vuotiaan Edwardsin kuolemaan joulukuussa 2010. Andrews ja Edwards olivat juuri viettäneet 41-vuotishääpäiväänsä.


title: Julie Andrews

text: Andrewsilla on kolme lasta: tytär Emma Katherine Walton Hamilton ensimmäisen miehensä Tony Waltonin kanssa ja kaksi Vietnamista 1970-luvun alussa adoptoitua tytärtä, Amelia (Amy) Leigh ja Joanna Lynne, Blake Edwardsin kanssa. Lisäksi perheeseen kuuluvat myös Edwardsin kaksi lasta aiemmasta avioliitosta: tytär Jennifer ja poika Geoffrey. Lastenlapsia Andrewsilla ja Edwardsilla on yhdeksän ja lapsenlapsenlapsia on kaksi. Lapsenlapsista kaksi on Andrewsin biologisia lapsenlapsia: Emma-tyttären 1990-luvulla syntynyt poika ja 2000-luvun alussa syntynyt tytär.


title: Fiat 600

text: Fiat 600 on italialaisen Fiat autotehtaan suositun Topolino-kääpiöauton seuraajan Fiat 500 Nuovan isoveli, ja julkaistiin pari vuotta ennen pikkuveljeä.


title: Fiat 600

text: Fiat 600 julkistettiin keväällä 1955 Geneven autonäyttelyssä. Se oli 3,3 metriä pitkä ja 1,4 m leveä, takamoottorinen neljän hengen auto. Ensimmäisessä mallissa etuvilkut olivat lokasuojien päällä, 1960-luvun alussa etuvilkku ja -parkki sijoitettiin samoihin kuoriin ajovalojen alapuolelle. Moottorina oli vesijäähdytteinen 633-kuutioinen, 21,5 hv (SAE) kehittävä voimanlähde, jolla saavutettiin suotuisissa olosuhteissa 95 km/h huippunopeus. Fiat 600:n ovet olivat vielä silloin takareunastaan saranoitua niin sanottua kaapparimallia.


title: Fiat 600

text: Vuoden 1965 jälkeen Fiat 600 sai etureunastaan saranoidut ovet, ja moottorin tilavuus kasvoi 767-kuutioiseksi. Tämän moottorin teho oli 32 hv, ja huippunopeudeksi ilmoitettiin 110 km/h. Myös ajovaloumpiot vaihtuivat samana vuonna suurempiin ja takavalojen pohjat vaihdettiin alumiinisista muovisiin.


title: Fiat 600

text: Sitä valmistettiin Torinossa yli 2,5 miljoonaa kappaletta ja muun muassa Jugoslaviassa (Zastava), Länsi-Saksassa (Neckar) ja Espanjassa (Seat) lisenssiversioina yhteensä noin 4 miljoonaa kappaletta. Vuoden 1970 jälkeen siitä valmistettiin vain Seat- ja Zastava- lisenssiversioita. Näkyvimpinä eroina Fiatin ja Seatin valmistaman mallin välillä ovat erilaiset ovenkahvat, puskurit, virtalukko ja penkit.


title: Fiat 600

text: Fiat 600 on tuotu Suomeen noin 70 000 kpl, ja se on helposti ja halvalla korjattavan yksinkertaisen rakenteensa vuoksi suosittu harrasteauto niin Suomessa kuin muissakin maissa. Esimerkiksi Saksassa on laaja Fiat 600 -merkkikerho, joka järjestää vuosittain satojen "pompan nappien" kokoontumisajoja.


title: Fiat 600

text: Fiat 600:n pohjalta tehtiin myös Multipla-tila-autoa, jossa oli kolmessa penkkirivissä paikat kuudelle matkustajalle.


title: Fiat 600

text: Vuonna 1965 Fiat 600 maksoi Suomessa 5 190 markkaa (täsmälleen samanhintainen oli sen saksalainen vastine Neckar 770), joten se kuului markkinoiden edullisimpiin henkilöautoihin. Muita saman hintaluokan autoja olivat Citroën 2CV, Moskvitš 403 Skandinavia, Renault 4 ja Wartburg.


title: Fiat 600

text: Fiat 600 -mallia oli vuoden 1999 lopussa Suomen ajoneuvorekisterissä 921 kappaletta, joista yksi oli Multipla-versio. Fiat 600:n hallussa on myös ennätys Suomeen yhdellä kertaa tuotujen autojen määrässä: Hangon satamaan tuotiin alkuvuonna 1971 yhdessä laivalastissa yli 3 000 autoa. Tämä määrä jääneekin alallaan lopulliseksi ennätykseksi. Viimeiset Fiat 600:t tuotiin Suomeen vuonna 1974.


title: Fiat 600

text: Myös saksalainen, mutta Fiatin enemmistöomistama Neckar on valmistanut lähes samanlaista autoa kuin Fiat 600 lisenssillä. Moottori ja tekniikka olivat samoja kuin Fiat 600-autossa, mutta keulan tunnus ja muutamat koristeosat erottavat Neckar 770 Jagst'in Fiat 600:sta.


title: Palmusunnuntai

text: Palmusunnuntai on kristillisen kirkkovuoden juhla, joka on viikkoa ennen pääsiäissunnuntaita. Palmusunnuntain ajankohta vaihtelee vuosittain, sillä pääsiäinen on kevätpäiväntasausta seuraavan täydenkuun jälkeinen sunnuntai ja palmusunnuntai viikkoa ennen sitä. Aikaisintaan palmusunnuntai voi olla 15. maaliskuuta ja myöhäisimmillään 18. huhtikuuta. Palmusunnuntai aloittaa niin sanotun hiljaisen viikon, jolloin muistellaan Jeesuksen kärsimyksiä.


title: Palmusunnuntai

text: Palmusunnuntaita vietetään sen tapauksen muistoksi, kun Jeesus saapui aasilla ratsastaen Jerusalemiin. Tapauksesta kerrotaan kaikissa evankeliumeissa (, , , ). Palmusunnuntai on saanut nimensä palmunlehvistä, joita kansa levitti vaatteiden ohella Jeesuksen eteen. Ihmiset huusivat ja lauloivat ”Hoosianna”. Hoosianna on suoraan käännettynä ”oi, auta”, ”oi, pelasta”, mutta ajanlaskun alun aikoihin sitä käytettiin riemuhuutona.


title: Palmusunnuntai

text: Pohjoisessa ainoa elävä oksa pääsiäisen aikaan on paju, ja päivä tunnetaan myös virpa- tai virpomasunnuntain nimellä. Vanhastaan Karjalassa, nykyisin yleisesti koko Suomessa päivän perinteisiin kuuluu virpominen.


title: Julius Nyerere

text: Julius Kambarage Nyerere (13. huhtikuuta 1922 – 14. lokakuuta 1999) oli Tansanian presidentti maan muodostumisesta alkaen kunnes jäi eläkkeelle 1985. Häntä kunnioitettiin swahilinkielisellä nimellä M'zee, kunnianarvoisa vanhus, ja aiemmin nimellä M'ualimu, opettaja.


title: Julius Nyerere

text: Nyerere valmistuikin alun perin opettajaksi ja opiskeli sitten Edinburghin yliopistossa historiaa ja taloustiedettä. Hän oli ensimmäinen tansanialainen, joka suoritti tutkinnon brittiyliopistossa. Palattuaan Tanganjikaan 1952 Nyerere joutui mukaan politiikkaan ja perusti 1954 Tanganjikan afrikkalaisen kansallisliiton (TANU), josta maan itsenäistyttyä Tansaniaksi 1960 tuli maan valtapuolue ja Tansaniasta käytännössä yksipuoluejärjestelmän maa.


title: Julius Nyerere

text: Poliittisesti Nyerereä kuvataan "afrikkalaisena sosialistina", ja usein alleviivataan, että afrikkalaisuus tulee ensin ja sosialismi vasta toissijaisena määreenä. Hänen suuri tavoitteensa oli Tansanian yhtenäisyys yli heimo- ja luokkarajojen. Nyerere toi swahilin kansalliskieleksi ja kansantanssin ja -musiikin kouluaineeksi. Swahilin kieli oli hänelle tärkeä, ja hän käänsi itse Shakespearen teoksia swahiliksi.


title: Julius Nyerere

text: Julius Nyerere teki Suomeen Tanganjikan presidenttinä valtiovierailun syyskuussa 1963 sekä Tansanian presidenttinä valtiovierailun toukokuussa 1976 ja vierailun touko-kesäkuussa 1985. Myöhemmin hän vieraili Suomessa marraskuussa 1990 ja tapasi muun muassa presidentti Koiviston Presidentinlinnassa.


title: Julius Nyerere

text: Ulkopolitiikassa Nyerere kannatti panafrikkalaisuutta. Hän oli mukana perustamassa Afrikan yhtenäisyysjärjestöä 1963. Nyerere tuki useita vapautusliikkeitä, kuten Etelä-Afrikan Afrikan kansalliskongressia, Azanian panafrikkalaista kongressia ja Mosambikin vapautusrintama Frelimoa sen pyrkiessä syrjäyttämään portugalilaiset Mosambikissa ja ZANLAa ja Robert Mugabea Etelä-Rhodesian valkoisten valtaa vastaan. Vuonna 1978 hän vei Tansanian sotaan Idi Aminin Ugandaa vastaan, joka johti Ugandan tappioon ja Idi Aminin maastapakoon. Hän tuki myös France-Albert Renéa hänen valtaannousussaan Seychelleillä.


title: Julius Nyerere

text: Hän perusti "Ujamaa"-kyliä yrityksenä tehostaa ja kollektivisoida maanviljelyä. Järjestelmä ei onnistunut, vaan Tansania muuttui maataloustuotteiden viejästä niiden tuojaksi. Ujamaa-kokeilun epäonnistumisen takia Nyerere ei enää asettunut ehdokkaaksi 1985 vaaleissa. Sen sijaan hän piti jäähyväispuheen, joka alkoi sanoilla: “I failed. Let's admit it.” (Minä epäonnistuin. Myönnetään se).


title: Julius Nyerere

text: Nyerere kuoli Lontoossa vuonna 1999 leukemiaan.


title: Laskiainen

text: Laskiainen on pääsiäistä edeltävä juhla, johon kuuluu sekä pakanallisia että kirkollisia perinteitä.


title: Laskiainen

text: Kevätpaastoa on vietetty 600-luvulta saakka. Ennen sen alkua on katolisissa maissa keskiajalta saakka vietetty karnevaaleja ("carne vale", jäähyväiset lihalle). Pohjois-Euroopan laskiaista vietetään samaan aikaan kuin Etelä-Euroopan paastoa edeltäviä karnevaaleja. Monet laskiais- ja karnevaaliperinteistä ovat peräisin pakanallisista juhlista, kuten esimerkiksi roomalaisten pidoista Bacchuksen kunniaksi sekä lähestyvän kevään, hedelmällisyyden ja uuden elämän juhlinnasta.


title: Laskiainen

text: Kirkollisessa mielessä laskiainen on seitsemän viikkoa ennen pääsiäistä vietettävä kevätpaaston alkajaisjuhla. Laskiaiskirkkopyhän taustana on Raamatun kertomus Jeesuksen paastosta erämaassa. Laskiaisen jälkeen alkaa paastonaika, joka loppuu pääsiäisenä. Sekä katolisissa että luterilaisissa maissa laskiaiseen on kuulunut runsas ruokatarjoilu ja riehakas ilonpito, Suomessa hernekeitto, juusto ja mäenlasku. Paastonajalle sen sijaan on ollut oleellista jättää liharuoat pois ruokavaliosta.


title: Laskiainen

text: Laskiaiseen kuuluvia juhlapäiviä ovat "laskiaissunnuntai" sekä kaksi päivää myöhemmin oleva "laskiaistiistai", useissa maissa myös niiden välinen maanantai, joka esimerkiksi Saksassa tunnetaan nimellä "Rosenmontag" (”ruusumaanantai”). Suomessa sanaa laskiainen on käytetty juuri laskiaistiistaista. Vuonna 2017 se oli 28. helmikuuta. Vuonna 2018 laskiaistiistai oli 13. helmikuuta. Laskiaistiistain jälkeinen tuhkakeskiviikko aloittaa 40 päivää kestävän paastoamisen.


title: Laskiainen

text: Suomen sanan ”laskiainen” alkuperä on ollut epävarma. Ehdokkaita sanan alkuperäksi ovat olleet ”laskeutua” (laskeudutaan paastoon) ja ”laskea” (lasketaan päiviä pääsiäiseen). Kolmannen ehdotuksen mukaan sana tulee romaanisen kielialueen vanhasta laskiaisen nimityksestä "carne lasciare" (lihan jättäminen), jonka jälkimmäinen osa on aikoinaan vääntynyt suomalaiseen muotoon.


title: Laskiainen

text: Kirkollisissa yhteyksissä laskiaissunnuntaista on käytetty myös latinalaista nimeä "quinquagesima" eli viideskymmenes, se kun on suunnilleen 50 päivää ennen pääsiäistä. Vastaavasti kahdesta sitä edeltävästä sunnuntaista on aikaisemmin käytetty epätarkkoja nimiä septuagesima (70.) ja sexagesima (60.).